ส่วนที่1

การประกอบธุรกิจ

1. นโยบายและภาพรวมการประกอบธุรกิจ

  1.1 วิสัยทัศน์และพันธกิจ

บริษัทมีเป้าหมายที่จะเป็นผู้นำในธุรกิจพัฒนาอสังหาริมทรัพย์ของประเทศไทย
โดยมุ่งเน้นการพัฒนาโครงการที่พักอาศัยประเภทบ้านเดี่ยวและอาคารชุดพักอาศัย
และโครงการเชิงพาณิชย์ในรูปแบบอาคาร
สำนักงานและพื้นที่ค้าปลีกที่มีคุณภาพเพื่อขายหรือให้เช่าแก่กลุ่มลูกค้าเป้าหมายตามแต่ละระดับราคาและความต้องการ
เพื่อตอบสนองความต้องการที่หลากหลายของกลุ่มลูกค้า

  1.2 การเปลี่ยนแปลงและพัฒนาการที่สำคัญ

บริษัท แกรนด์ คาแนล แลนด์ จำกัด (มหาชน) (“บริษัท” หรือ “จี-แลนด์”) เดิมชื่อบริษัท มีเดีย
ออฟ มีเดียส์ จำกัด (มหาชน) (“มีเดียส์”) ก่อตั้งขึ้นเมื่อวันที่ 22 เมษายน 2528
ด้วยทุนจดทะเบียนเริ่มแรกจำนวน 200,000 บาท
และเข้าเป็นบริษัทจดทะเบียนในตลาดหลักทรัพย์แห่งประเทศไทย นับตั้งแต่วันที่ 8 กุมภาพันธ์ 2539
ซึ่งขณะนั้นประกอบธุรกิจผลิตรายการโทรทัศน์และจำหน่ายเวลาโฆษณาในรายการโทรทัศน์

บริษัทได้มีการเปลี่ยนแปลงการดำเนินธุรกิจครั้งสำคัญด้วยที่ประชุมวิสามัญผู้ถือหุ้นครั้งที่ 1/2552
เมื่อวันที่ 17 ธันวาคม 2552
ได้มีมติอนุมัติการเข้าทำรายการได้มาซึ่งสินทรัพย์ในธุรกิจพัฒนาอสังหาริมทรัพย์
ด้วยกระบวนการโอนกิจการทั้งหมด (Entire Business Transfer : EBT) จาก บริษัท
แกรนด์ คาแนล จำกัด ซึ่งเป็นบริษัทในกลุ่มเจริญกฤษ และการซื้อสินทรัพย์จากกลุ่มรัตนรักษ์
ซึ่งการเข้าทำรายการดังกล่าวถือเป็นการจดทะเบียนกับตลาดหลักทรัพย์ทางอ้อม (Backdoor
Listing) และส่งผลให้บริษัทมีการเปลี่ยนแปลงการดำเนินธุรกิจครั้งสำคัญ
โดยการเปลี่ยนจากธุรกิจโทรทัศน์ไปสู่ธุรกิจพัฒนาอสังหาริมทรัพย์
และกลุ่มเจริญกฤษได้เข้ามาเป็นผู้ถือหุ้นรายใหญ่และเป็นผู้บริหารหลักของบริษัท โดยเมื่อวันที่ 21
มกราคม 2553 ตลาดหลักทรัพย์แห่งประเทศไทยได้อนุมัติรับหุ้นสามัญของบริษัท
เป็นหลักทรัพย์จดทะเบียน
พร้อมทั้งปรับย้ายหมวดธุรกิจจากหมวดธุรกิจสื่อและสิ่งพิมพ์ภายใต้กลุ่มอุตสาหกรรมบริการ
ไปสู่หมวดพัฒนาอสังหาริมทรัพย์ภายใต้กลุ่มอุตสาหกรรมอสังหาริมทรัพย์และก่อสร้าง และเมื่อวันที่ 6
พฤษภาคม 2553 ได้มีการจดทะเบียนเปลี่ยนชื่อบริษัทเป็น บริษัท แกรนด์ คาแนล แลนด์ จำกัด
(มหาชน) และใช้ชื่อย่อหลักทรัพย์ว่า “GLAND”

ทั้งนี้ ณ สิ้นปี 2558 บริษัทมีทุนจดทะเบียนจำนวน 6,535 ล้านบาท
และมีทุนที่ออกและเรียกชำระแล้วจำนวน 5,874 ล้านบาท

  1.3 โครงสร้างการถือหุ้น

บริษัทและบริษัทย่อยดำเนินธุรกิจหลัก คือ ธุรกิจอสังหาริมทรัพย์ ดังนี้

79.57% 100%

100% 100% 93.09% 50%

100%

2. ลักษณะการประกอบธุรกิจ

บริษัท แกรนด์ คาแนล แลนด์ จำกัด (มหาชน) (“GLAND”)

ปัจจุบันมีทุนจดทะเบียน 6,535,484,202 บาท ทุนเรียกชำระแล้วจำนวน 5,874,518,879 บาท
แบ่งออกเป็นหุ้นสามัญ 5,874,518,879 หุ้น มูลค่าที่ตราไว้หุ้นละ 1 บาท ปัจจุบัน
บริษัทมีโครงการที่เปิดดำเนินการแล้ว ได้แก่ โครงการเดอะไนน์ ทาวเวอร์ส แกรนด์พระราม 9
และอยู่ในระหว่างดำเนินการพัฒนาโครงการอาคารสูง Super Tower
พร้อมด้วยส่วนอาคารหอประชุม และโครงการอสังหาริมทรัพย์เพื่อขาย ได้แก่ โครงการเบ็ล สกาย
คอนโดมิเนียม รวมถึงการให้บริการรับบริหารการขาย การตลาด
งานก่อสร้างและบริหารโครงการที่พักอาศัย

บริษัท เบ็ล ดีเวลลอปเมนท์ จำกัด (“เบ็ล”)

ก่อตั้งขึ้นในปี 2537 ปัจจุบัน มีทุนจดทะเบียนและเรียกชำระแล้วจำนวน 2,064,261,300 บาท
แบ่งออกเป็น หุ้นสามัญจำนวน 20,642,613 หุ้น มูลค่าที่ตราไว้หุ้นละ 100 บาท ปัจจุบัน เบ็ล
มีโครงการพัฒนาอสังหาริมทรัพย์เพื่อขาย ได้แก่ โครงการคอนโดมิเนียม เบ็ล แกรนด์ พระราม 9
และ พื้นที่ค้าปลีกให้เช่า โครงการ The Shoppes @ Belle

บริษัท สเตอร์ลิง อีควิตี้ จำกัด (“สเตอร์ลิง”)

จดทะเบียนก่อตั้งขึ้นในปี 2539 ปัจจุบันสเตอร์ลิงมีทุนจดทะเบียนและเรียกชำระแล้วจำนวน 500
ล้านบาท แบ่งออกเป็นหุ้นสามัญจำนวน 5 ล้านหุ้น มูลค่าที่ตราไว้หุ้นละ 100 บาท ปัจจุบัน บริษัทฯ
มีโครงการอาคารสำนักงานให้เช่า ยูนิลีเวอร์ เฮ้าส์ ซึ่งเปิดดำเนินการแล้ว
นอกจากนั้นบริษัทยังอยู่ในระหว่างการพัฒนาโครงการโรงแรมในบริเวณโครงการ เดอะ แกรนด์
พระราม 9

บริษัท พระราม 9 สแควร์ จำกัด (“พระราม 9”)

จดทะเบียนก่อตั้งขึ้นในปี 2538 ปัจจุบัน พระราม 9 มีทุนจดทะเบียนและเรียกชำระแล้วจำนวน
1,900 ล้านบาท แบ่งออกเป็น หุ้นสามัญจำนวน 19 ล้านหุ้น มูลค่าที่ตราไว้หุ้นละ 100 บาท ปัจจุบัน
พระราม 9 อยู่ในระหว่างการพัฒนาโครงการอาคารสำนักงานให้เช่า จี ทาวเวอร์ แกรนด์
พระราม 9

บริษัท จี แลนด์ พร็อพเพอร์ตี้ แมเนจเน้นท์ จำกัด (“GPROP”)

จดทะเบียนก่อตั้งขึ้นในปี 2538 ในชื่อ บริษัท บีบีทีวี มาร์เก็ตติ้ง จำกัด และได้เปลี่ยนชื่อเป็น บริษัท
จี แลนด์ พร็อพเพอร์ตี้ แมเนจเน้นท์ จำกัด ในปี 2557
ปัจจุบันมีทุนจดทะเบียนและเรียกชำระแล้วจำนวน 500 ล้านบาท แบ่งออกเป็นหุ้นสามัญจำนวน 5
ล้านหุ้น มูลค่าที่ตราไว้หุ้นละ 100 บาท โดย GPROP มีที่ดินในโครงการ เดอะ แกรนด์ พระราม 9
ซึ่งบริษัทฯ จะพัฒนาเป็นโครงการพื้นที่ค้าปลีกให้เช่า (“Arcade”)

บริษัท เบ็ล แอสเซทส์ จำกัด (“Belle Assets”)

จดทะเบียนก่อตั้งขึ้นในปี 2545 ในชื่อ บริษัท ต้นสน เพลินจิต จำกัด และได้เปลี่ยนชื่อเป็น บริษัท
เบ็ล แอสเซทส์ จำกัด เมื่อปี 2557 ปัจจุบันมีทุนจดทะเบียนและเรียกชำระแล้วจำนวน 11 ล้านบาท
แบ่งออกเป็นหุ้นสามัญจำนวน 1,100,000 หุ้น มูลค่าที่ตราไว้หุ้นละ 10 บาท ปัจจุบัน Belle
Assets มีที่ดินเปล่าบริเวณแกรนด์ คาแนล ดอนเมือง ที่รอการพัฒนา

บริษัท พระราม 9 สแควร์ โฮเต็ล จำกัด (“พระราม 9 โฮเต็ล”)

จดทะเบียนก่อตั้งขึ้นในปี 2538 ปัจจุบัน พระราม 9 โฮเต็ล
มีทุนจดทะเบียนและเรียกชำระแล้วจำนวน 16 ล้านบาท แบ่งออกเป็นหุ้นสามัญจำนวน 1 ล้านหุ้น
มูลค่าที่ตราไว้หุ้นละ 16 บาท ปัจจุบัน ยังไม่มีการประกอบธุรกิจใดๆ

บริษัท เบย์วอเตอร์ จำกัด (“เบย์วอเตอร์”)

จดทะเบียนก่อตั้งขึ้นในปี 2557 โดยเป็นการเข้าร่วมลงทุนระหว่าง บริษัท กับ บริษัท บีทีเอส กรุ๊ป
โฮลดิ้งส์ จำกัด (มหาชน) (“BTSG”) ในสัดส่วนร้อยละ 50 : 50
มีทุนจดทะเบียนและเรียกชำระแล้วจำนวน 10 ล้านบาท แบ่งออกเป็น หุ้นสามัญจำนวน 100,000
หุ้น มูลค่าที่ตราไว้หุ้นละ 100 บาท โดย บริษัท และ BTSG มีความตั้งใจที่จะใช้บริษัทร่วมทุนนี้
ในการพัฒนาโครงการอสังหาริมทรัพย์เฉพาะโครงการร่วมกัน ปัจจุบัน เบย์วอเตอร์
มีที่ดินเปล่าบริเวณพหลโยธินที่อยู่ระหว่างศึกษาแนวทางการพัฒนาที่เหมาะสม

ตารางแสดงโครงสร้างรายได้ของกลุ่มบริษัท ปี 2556 – ปี 2558 ตามงบการเงินรวม

  ------------------------------- -------------- --------- ---------- --------- ----------------- --------- ---------- ---------
  ประเภทธุรกิจ                      ดำเนินการโดย    % การถือหุ้น พ.ศ. 2558            พ.ศ.                        พ.ศ. 2556  
                                                                                2557(ปรับปรุงใหม่)                        

                                                 ของบริษัท                                                               

                                                 (ณ 31     ล้านบาท     %         ล้านบาท            %         ล้านบาท     %
                                                 ธ.ค. 58)                                                              

  ธุรกิจอสังหาริมทรัพย์ - เพื่อการขาย     บจก. เบ็ล       79.57%    3,162.53   61.29%    4,322.42          75.49%    3,287.59   95.23%
                                  ดีเวลลอปเมนท์                                                                          

                                  บจก. สเตอร์ลิง   100.00%   -          0.00%     18.22             0.32%     6.52       0.19%
                                  อีควิตี้                                                                                 

  ธุรกิจอสังหาริมทรัพย์ - เพื่อให้เช่า      บมจ. แกรนด์      -        448.07     8.68%     240.34            4.20%     13.85      0.40%
                                  คาแนล แลนด์                                                                           

                                  บจก. เบ็ล       79.57%    80.61      1.56%     37.20             0.65%     1.91       0.06%
                                  ดีเวลลอปเมนท์                                                                          

                                  บจก. สเตอร์ลิง   100.00%   230.41     4.47%     10.45             0.18%     1.23       0.04%
                                  อีควิตี้                                                                                 

                                  บจก. จี แลนด์    100.00%   1.25       0.02%     1.25              0.02%      -          -
                                  พร็อพเพอร์ตี้                                                                            
                                  แมเนจเม้นท์                                                                            

  ธุรกิจอสังหาริมทรัพย์ –               บมจ. แกรนด์      -        29.39      0.57%     49.69             0.87%     74.05      2.14%
  รับบริหารโครงการ และบริการต่างๆ     คาแนล แลนด์                                                                           

  กำไรจากการเปลี่ยนแปลงมูลค่ายุติธรรม   บมจ. แกรนด์     -         1,207.82   23.41%    1,045.95          18.27%    67.28      1.94%
  และอื่นๆ                          คาแนล แลนด์                                                                           
                                  และบริษัทย่อย                                                                           

  รวม                                                      5,160.08   100.00%   5,725.52          100.00%   3,452.43   100.00%
  ------------------------------- -------------- --------- ---------- --------- ----------------- --------- ---------- ---------

2.1 ลักษณะผลิตภัณฑ์หรือบริการ

  บริษัทดำเนินธุรกิจพัฒนาโครงการอสังหาริมทรัพย์ในหลายรูปแบบ
  โดยสามารถจำแนกกลุ่มผลิตภัณฑ์ของบริษัทได้เป็น 2 ลักษณะ คือ อสังหาริมทรัพย์เพื่อการขาย
  และอสังหาริมทรัพย์เพื่อให้เช่า
  นอกจากนั้นบริษัทยังมีรายได้บางส่วนจากการรับจ้างบริหารโครงการอีกด้วย
  ทั้งนี้สามารถจำแนกโครงการต่างๆของบริษัท ได้ดังนี้

  2.1.1 โครงการ เดอะ แกรนด์ พระราม 9 (The Grand Rama 9) []

  ปัจจุบันบริษัทอยู่ในระหว่างการพัฒนาโครงการเดอะ แกรนด์ พระราม 9
  ซึ่งเป็นโครงการอสังหาริมทรัพย์ขนาดใหญ่บนพื้นที่ประมาณ 73 ไร่ ตั้งอยู่บนถนนพระราม 9
  ตัดถนนรัชดาภิเษก (มีทางเชื่อมสู่สถานีรถไฟฟ้าใต้ดิน สถานีพระราม 9)
  ที่สามารถเชื่อมต่อถนนสำคัญหลายสาย
  โดยบริษัทมีเป้าหมายที่จะพัฒนาโครงการดังกล่าวให้เป็นโครงการย่านธุรกิจแห่งใหม่ของกรุงเทพมหานคร
  (the New Central Business District : New CBD) โครงการเดอะ แกรนด์ พระราม
  9 ประกอบด้วยอาคารสำนักงาน พื้นที่ค้าปลีก หอประชุม โรงแรม และอาคารชุดพักอาศัย
  ดังต่อไปนี้

+-----------------------------------------+----------------------------+
| ชื่อโครงการ                               | ประเภทโครงการ              |
+=========================================+============================+
| 1.  โครงการเบ็ล แกรนด์ พระราม 9           | อาคารชุดพักอาศัย              |
+-----------------------------------------+----------------------------+
| 2.  โครงการเดอะไนน์ ทาวเวอร์ส แกรนด์       | อาคารสำนักงานและพื้นที่ค้าปลีก    |
|     พระราม 9                            |                            |
+-----------------------------------------+----------------------------+
| 3.  โครงการยูนิลีเวอร์ เฮ้าส์ แกรนด์ พระราม 9  | อาคารสำนักงานและพื้นที่ค้าปลีก    |
+-----------------------------------------+----------------------------+
| 4.  โครงการจี ทาวเวอร์ แกรนด์ พระราม 9     | อาคารสำนักงานและพื้นที่ค้าปลีก    |
+-----------------------------------------+----------------------------+
| 5.  โครงการโรงแรม                       | โรงแรม                     |
+-----------------------------------------+----------------------------+
| 6.  โครงการ Super Tower และ ศูนย์ประชุม    | อาคารสำนักงาน พื้นที่ค้าปลีก      |
|                                         |                            |
|                                         | และหอประชุม                 |
+-----------------------------------------+----------------------------+
| 7.  โครงการ Arcade                      | พื้นที่ค้าปลีก                   |
+-----------------------------------------+----------------------------+
| 8.  โครงการเดอะ ช็อปปส์ แกรนด์ พระราม 9    | พื้นที่ค้าปลีก                   |
|                                         |                            |
|                                         | (ตั้งอ                       |
|                                         | ยู่ในทุกอาคารที่อยู่ในโครงการเดอะ |
|                                         | แกรนด์ พระราม 9)            |
+-----------------------------------------+----------------------------+

  ด้านหน้าของโครงการด้านถนนรัชดาภิเษกเป็นที่ตั้งของศูนย์การค้าเซ็นทรัลพลาซา แกรนด์
  พระราม 9 ซึ่งสร้างเสร็จและโอนขายอาคารให้แก่ บริษัท เซ็นทรัลพัฒนาไนน์สแควร์ จำกัด
  ปลายปี พ.ศ. 2554 แล้ว

ภาพแสดงโครงการ เดอะ แกรนด์ พระราม 9

[]

[]

  รายละเอียดโครงการต่างๆในโครงการ เดอะ แกรนด์ พระราม 9

โครงการ เบ็ล แกรนด์ พระราม 9

เป็นโครงการคอนโดมิเนียมที่พัฒนาขึ้น โดย บริษัท เบ็ล ดีเวลลอปเม้นท์ จำกัด
ซึ่งบริษัทเป็นผู้ถือหุ้นสัดส่วน ร้อยละ 79.57

[]

ภาพแสดงโครงการเบ็ล แกรนด์ พระราม 9

รูปแบบโครงการเป็นคอนโดมิเนียมพักอาศัยเพื่อขายและพื้นที่ค้าปลีกให้เช่า (The Shoppes Grand
Rama 9 @ Belle) โดยในส่วนของอาคารที่พักอาศัยมีจำนวน 8 อาคาร เป็นอาคารสูง 27 ชั้น
34 ชั้น 36 ชั้น 43 ชั้น อย่างละ 2 อาคาร พร้อมชั้นใต้ดิน ประกอบไปด้วยห้องพักจำนวนรวม
1,991 ยูนิต มีพื้นที่ก่อสร้างรวมทั้งสิ้น 356,546 ตารางเมตร
โดยอาคารทั้งหมดตั้งอยู่บนส่วนโพเดียมสูง 6 ชั้น ซึ่งได้พัฒนาเป็นพื้นที่ค้าปลีกเพื่อให้เช่า จำนวน 2
ชั้น และพื้นที่สำหรับจอดรถยนต์จำนวน 4 ชั้น โครงการตั้งอยู่บริเวณแยกรัชดา-พระราม 9
ใกล้สี่แยก อ.ส.ม.ท. โดยโครงการห่างจากสถานีรถไฟฟ้ามหานคร สถานีพระราม 9 ประมาณ
400 เมตร

โครงการมีจุดเด่นที่สำคัญ คือ เป็นโครงการคอนโดมิเนียมสไตล์รีสอร์ท ที่มีพื้นที่สันทนาการขนาดใหญ่
ลักษณะสวนลอยฟ้า ที่ตั้งของโครงการอยู่ใจกลางกรุงเทพฯบริเวณแยกรัชดา-พระราม 9
ใกล้ทางด่วน รถไฟฟ้าใต้ดิน และรถไฟฟ้า Airport-Link
ทำให้มีความสะดวกในการเดินทางเป็นอย่างมาก ทำเลที่ตั้งอยู่ติดกับศูนย์รวมความเจริญแห่งใหม่
ประกอบด้วย อาคารที่พัก สำนักงาน แหล่งช้อปปิ้งครบวงจร และศูนย์การค้าเซ็นทรัล พลาซ่า
แกรนด์ พระราม 9
โครงการจัดเป็นหนึ่งในโครงการคอนโดมิเนียมที่มีศักยภาพสูงสำหรับการพักอาศัยแห่งหนึ่งของกรุงเทพมหานคร
โดยมีกลุ่มลูกค้าเป้าหมายเป็นผู้ที่มีรายได้ในระดับปานกลางขึ้นไป

ราคาขายเฉลี่ยของห้องชุดคอนโดในโครงการอยู่ที่ประมาณ 83,000 บาทต่อตารางเมตร
โดยห้องพักมีขนาดพื้นที่ตั้งแต่ 43 - 320 ตารางเมตร ยอดขายและยอดโอนรวม ณ เดือน ธันวาคม
ปี 2558 เท่ากับ 1,872 และ 1,722 ยูนิต ตามลำดับ คิดเป็นสัดส่วนร้อยละ 94 และ 086
ของจำนวนยูนิตทั้งหมด

สำหรับส่วนพื้นที่ค้าปลีกในโครงการ บริษัทมีเป้าหมายที่จะพัฒนาเป็นพื้นที่ช็อปปิ้งภายใต้รูปแบบ Urban
Oasis หรือ ธรรมชาติกลางเมือง โดยมีพื้นที่ให้เช่ารวมทั้งสิ้น 9,922 ตารางเมตร
(ไม่รวมพื้นที่ศูนย์อาหาร Food Court ขนาด 2,000 ตารางเมตร ที่บริษัทดำเนินการบริหารเอง)
ยอดจองพื้นที่เช่าสิ้นสุด ณ เดือน ธันวาคม 2558 คิดเป็นพื้นที่รวมทั้งสิ้น 7,722 ตารางเมตร

  โครงการ เดอะไนน์ ทาวเวอร์ส แกรนด์ พระราม 9

[]

  ภาพแสดงโครงการเดอะไนน์ ทาวเวอร์ส แกรนด์ พระราม 9

โครงการเดอะไนน์ ทาวเวอร์ส แกรนด์ พระราม 9
เป็นอาคารสำนักงานให้เช่าพร้อมพื้นที่ค้าปลีกในระดับ B+ ถึง A- ประกอบด้วยอาคาร A สูง 36
ชั้น และอาคาร B สูง 34 ชั้น และชั้นใต้ดิน 1 ชั้น โดยมีพื้นที่ในส่วนรากฐาน เชื่อมต่อกัน
พร้อมพื้นที่จอดรถบริเวณชั้น 3 – 10 ซึ่งสามารถจอดรถยนต์ได้ประมาณ 1,093 คัน
โครงการตั้งอยู่บริเวณ แยกรัชดา-พระราม 9 โดยตั้งอยู่ด้านหลังโครงการศูนย์การค้า
เซ็นทรัลพลาซา แกรนด์ พระราม 9

โครงการเดอะไนน์ ทาวเวอร์ส แกรนด์ พระราม 9 มีพื้นที่ก่อสร้างรวมประมาณ 130,000
ตารางเมตร แบ่งเป็นพื้นที่ให้เช่าในส่วนอาคารสำนักงานประมาณ 59,882 ตารางเมตร
พื้นที่ค้าปลีกประมาณ 5,584 ตารางเมตร พื้นที่สำหรับใช้เป็นห้องประชุมประมาณ 3,068
ตารางเมตร พื้นที่ส่วนกลางประมาณ 24,431 ตารางเมตร และพื้นที่อาคารจอดรถยนต์ 33,228
ตารางเมตร มูลค่าเงินลงทุนก่อสร้างของโครงการ ประมาณ 3,600 ล้านบาท

จุดเด่นที่สำคัญของโครงการ ได้แก่ ทำเลที่ตั้งซึ่งอยู่บริเวณแยกรัชดา-พระราม 9 ใกล้ทางด่วน
รถไฟฟ้ามหานคร และรถไฟฟ้า Airport-Link
และราคาค่าเช่าระดับปานกลางซึ่งสอดคล้องกับกลุ่มลูกค้าเป้าหมาย

อัตราการเช่าพื้นที่ ณ สิ้นเดือน ธันวาคม ปี 2558 ในส่วนของพื้นที่สำนักงานมีผู้เช่าเต็มแล้วทุกพื้นที่
ในส่วนของพื้นที่ค้าปลีก มีพื้นที่ให้เช่ารวมทั้งสิ้น 5,583 ตารางเมตร ยอดจองพื้นที่เช่าสิ้นสุด ณ
เดือน ธันวาคม 2558 คิดเป็นพื้นที่ 4,748 ตารางเมตร

โครงการ ยูนิลีเวอร์ เฮ้าส์ แกรนด์ พระราม 9

[]

ภาพแสดงโครงการ ยูนิลีเวอร์ เฮ้าส์ แกรนด์ พระราม 9

โครงการยูนิลีเวอร์ เฮ้าส์ แกรนด์พระราม 9 พัฒนาขึ้นโดย บริษัท สเตอร์ลิง อิควิตี้ จำกัด
(บริษัทถือหุ้นอยู่ในสัดส่วนร้อยละ 100) เป็นโครงการอาคารสำนักงานและพื้นที่ค้าปลีกระดับ A สูง
12 ชั้น และชั้นใต้ดิน 1 ชั้น ตั้งอยู่บริเวณแยกรัชดา-พระราม 9 โดยมีพื้นที่ก่อสร้างทั้งสิ้น 46,290
ตารางเมตร แบ่งออกเป็นพื้นที่เช่าในส่วนอาคารสำนักงานและส่วนพื้นที่ค้าปลีกรวมประมาณ 22,000
ตารางเมตร

มูลค่าเงินลงทุนก่อสร้างของโครงการโดยประมาณ 1,600 ล้านบาท
ปัจจุบันก่อสร้างโครงการแล้วเสร็จ

กลุ่มลูกค้าเป้าหมายเป็นผู้เช่าพื้นที่สำนักงานระดับ A
โดยปัจจุบันกลุ่มยูนิลีเวอร์ได้ทำสัญญาเช่าพื้นที่ส่วนอาคารสำนักงานของโครงการแล้วทั้งหมดเป็นระยะเวลา
20 ปี โดยมีอัตราค่าเช่าตามสัญญา 640 บาทต่อตารางเมตร
และสามารถปรับค่าเช่าเพิ่มในอัตราร้อยละ12.5 ทุก 3 ปี

โครงการอาคารสำนักงาน จี ทาวเวอร์ แกรนด์ พระราม 9

[]

ภาพแสดงโครงการอาคารสำนักงาน จี ทาวเวอร์ แกรนด์ พระราม 9

เป็นโครงการอาคารสำนักงานและพื้นที่ค้าปลีกให้เช่าระดับ A พัฒนาขึ้นโดย บริษัท พระราม 9
สแควร์ จำกัด (บริษัทถือหุ้นอยู่ในสัดส่วนร้อยละ 93.09)
ตั้งอยู่บนที่ดินตามสัญญาเช่าที่ดินระยะยาวรวม 43 ปี
โดยมีพื้นที่เช่าในส่วนอาคารสำนักงานและส่วนพื้นที่ค้าปลีกรวมประมาณ 70,000 ตารางเมตร
ลักษณะของตัวอาคาร ได้รับการออกแบบเป็นรูปตัว G ประกอบไปด้วยอาคารสูง 2 อาคาร สูง 40
ชั้น และ 30 ชั้น และมีส่วนโพเดียมสูง 14 ชั้น ที่ตั้งของโครงการอยู่บริเวณแยกรัชดา-พระราม 9
โดยโครงการมีทางเชื่อมสู่สถานีรถไฟฟ้ามหานครสถานีพระราม 9
และตั้งอยู่ติดกับศูนย์การค้าเซ็นทรัลพลาซา แกรนด์ พระราม 9
กลุ่มลูกค้าเป้าหมายเป็นผู้เช่าพื้นที่สำนักงานในระดับ A

มูลค่าเงินลงทุนก่อสร้างของโครงการโดยประมาณ 3,800 ล้านบาท
โดยคาดว่าโครงการจะเริ่มเปิดดำเนินการ ได้ภายในช่วงไตรมาส 2 ปี 2559

โครงการ Super Tower ศูนย์ประชุม และ Arcade

[]

โครงการพัฒนาขึ้นบนที่ดินในโครงการ เดอะ แกรนด์ พระราม 9 มีขนาดพื้นที่รวม 19 ไร่ 2 งาน
40.91 ตารางวา มีลักษณะเป็นโครงการแบบ Mixed-use ประกอบไปด้วย 3 อาคาร ได้แก่
อาคารหลัก (Super Tower) สูง 125 ชั้น อาคารศูนย์ประชุม และอาคาร Arcade
โดยมีพื้นที่ก่อสร้างรวมทั้งสิ้น 322,645 ตารางเมตร
เมื่อแล้วเสร็จคาดว่าจะเป็นโครงการอสังหาริมทรัพย์ที่มีความสูงที่สุดในประเทศและติดอันดับ 1 ใน
10 ของโลก โดยมีระยะเวลาก่อสร้างและกำหนดเปิดดำเนินการ ตามรายละเอียดดังนี้

+------------+----------------------------+-----------+---------------+
| โครงการ    | ลักษณะการใช้ประโยชน์พื้นที่       | ระย       | ปีที่คาดว่าจะเ    |
|            |                            | ะเวลาออกแ | ริ่มเปิดดำเนินงาน |
|            |                            | บบ/ก่อสร้าง |               |
+============+============================+===========+===============+
| 1.  Super  | -   พื้นที่อ                   | 6 ปี       | ไตรมาส 1 ปี    |
|     Tower  | าคารสำนักงานให้เช่าระดับพรีเมี่ยม |           | 2564          |
|            |                            |           |               |
|            | -   พื้นที่ค้าปลีกให้เช่า          |           |               |
+------------+----------------------------+-----------+---------------+
| 2.         | -   พื้นที่จัดประชุม             | 2 ปี       | ไตรมาส 1 ปี    |
|   ศูนย์ประชุม |     จัดแสดงสินค้าและนิทรรศการ  |           | 2561          |
|            |                            |           |               |
|            | -   พื้นที่ค้าปลีกให้เช่า          |           |               |
+------------+----------------------------+-----------+---------------+
| 3.  Arcade | -   พื้นที่ค้าปลีกให้เช่า          | 1.5 ปี     | ไตรมาส 3 ปี    |
|            |                            |           | 2560          |
|            | -   ลานจอดรถ               |           |               |
+------------+----------------------------+-----------+---------------+

การพัฒนาโครงการดังกล่าว
บริษัทได้ดำเนินการศึกษาและออกแบบพื้นที่โครงการให้มีลักษณะการใช้งานที่เหมาะสม
เพื่อสามารถรองรับความต้องการของทุกกลุ่มลูกค้าและนักธุรกิจที่เข้ามาใช้บริการได้อย่างครบวงจร
รวมทั้งตอบสนองการดำเนินชีวิตของผู้ที่อยู่อาศัยในพื้นที่ข้างเคียง โดยพื้นที่เช่าสำหรับส่วนสำนักงาน
ศูนย์ประชุม และร้านค้าปลีกบนพื้นที่โครงการ มีจำนวนประมาณทั้งสิ้น 149,083 ตารางเมตร

โครงการศูนย์การค้า เซ็นทรัล พลาซา แกรนด์ พระราม 9

โครงการศูนย์การค้า เซ็นทรัล พลาซา แกรนด์ พระราม 9
(เป็นบริษัทที่ถือหุ้นใหญ่โดยกลุ่มเซ็นทรัลพัฒนา ปัจจุบัน พระราม 9 ถือหุ้นร้อยละ 3.27 ในบริษัท)
สร้างเสร็จและโอนขายให้แก่ บริษัท เซ็นทรัลพัฒนาไนน์ สแควร์ จำกัด เมื่อปลายปี 2554
โครงการดังกล่าวถือเป็นส่วนช่วยเพิ่มความน่าสนใจให้พื้นที่โครงการ เดอะ แกรนด์ พระราม 9
ในส่วนอาคารสำนักงาน และส่วนอื่นๆ
ที่จะพัฒนาเป็นจุดศูนย์กลางการค้าและธุรกิจที่มีความน่าสนใจมากยิ่งขึ้น

2.1.2 โครงการเบ็ล สกาย คอนโดมิเนียม

เป็นโครงการอาคารที่พักอาศัยประเภทห้องชุดคอนโดมิเนียมบนพื้นที่ก่อสร้างทั้งสิ้น 94,149
ตารางเมตร ประกอบไปด้วยห้องชุดจำนวนประมาณ 1,840 ยูนิต
โครงการตั้งอยู่บนถนนกำแพงเพชร 6 (ถนนคู่ขนานกับถนนวิภาวดีรังสิต)
เลียบกับทางรถไฟและพื้นที่โครงการอยู่ติดกับโรงแรมมิราเคิล แกรนด์ คอนเวนชั่น
โดยมีจุดขายหลักของโครงการ คือ ความโดดเด่นของทำเลที่ตั้ง
และความสะดวกสบายในการคมนาคมเพราะตั้งอยู่ติดถนนวิภาวดีรังสิต ดอนเมือง โทลเวย์
และอยู่ติดกับศูนย์ราชการ แจ้งวัฒนะ
รวมถึงโครงการยังตั้งอยู่ติดกับโครงการรถไฟฟ้าสายสีแดงอีกด้วย

โครงการอยู่ระหว่างการทบทวนรูปแบบโครงการใหม่ให้สอดคล้องกับการปรับผังเมืองใหม่ของกรุงเทพมหานคร

3.  อสังหาริมทรัพย์ที่บริษัทรับจ้างบริหาร

โครงการแกรนด์ คาแนล ดอนเมือง โครงการ 1 และโครงการ 2

[]

ภาพแสดงโครงการแกรนด์ คาแนล ดอนเมือง

โครงการแกรนด์ คาแนล ดอนเมือง โครงการ 1 และโครงการ 2 เป็นโครงการบ้านเดี่ยว
ตั้งอยู่บริเวณดอนเมืองใกล้ทางด่วนขั้นที่ 2 และทางด่วนโทลเวย์ สำหรับโครงการ 1
ประกอบด้วยที่ดินจัดสรรจำนวน 194 แปลง ขณะที่โครงการ 2 ประกอบด้วยที่ดินจัดสรรจำนวน 199
แปลง ขนาดที่ดินของบ้านในโครงการมีขนาดตั้งแต่ 73 – 250 ตารางวา
มีพื้นที่ใช้สอยภายในบ้านตั้งแต่ 197 - 408 ตารางเมตร มีราคาขายตั้งแต่ 6.5 – 25 ล้านบาท

จุดเด่นที่สำคัญของโครงการ
เป็นโครงการบ้านเดี่ยวคุณภาพสูงที่มีสภาวะแวดล้อมและสาธารณูปโภคส่วนกลางที่ดีเยี่ยม
รูปแบบโครงการเน้นการออกแบบให้ได้บรรยากาศโรแมนติคของนครเวนิส ประเทศอิตาลี
ขณะที่ราคาขายอยู่ในระดับที่สามารถแข่งขันได้กับโครงการที่มีคุณภาพในระดับเดียวกัน
กลุ่มลูกค้าเป้าหมายเป็นผู้มีรายได้ปานกลางถึงสูง

ปัจจุบัน บริษัทเป็นผู้ถือสิทธิในการบริหารจัดการ บริหารการตลาดและบริหารการขายโครงการทั้ง 2
โครงการ โดยได้รับรายได้เป็นค่าจ้างงานบริหารโครงการ

2.2 การตลาดและภาวะการแข่งขัน

  (1) ลักษณะลูกค้าและกลุ่มลูกค้าเป้าหมาย

  กลุ่มลูกค้าสำหรับที่อยู่อาศัย จะเป็นกลุ่มลูกค้าบุคคลทั่วไป
  โดยเน้นกลุ่มรายได้ปานกลางจนถึงรายได้สูง

กลุ่มลูกค้าสำหรับอาคารสำนักงาน จะเน้นลูกค้ากลุ่มที่ต้องการใช้พื้นที่สำนักงานเกรด A
เป็นหลักในโครงการอาคารสำนักงาน จี ทาวเวอร์ แกรนด์ พระราม 9, โครงการ ยูนิลีเวอร์
เฮ้าส์ และโครงการ Super Tower สำหรับอาคารเดอะไนน์ ทาวเวอร์ส แกรนด์ พระราม 9
จะเน้นกลุ่มลูกค้าในระดับ B+ ถึง A-

กลุ่มลูกค้า สำหรับพื้นที่ค้าปลีก จะครอบคลุมทุกกลุ่มไม่ว่าจะเป็นกลุ่มผู้เช่าระยะยาว ระยะสั้นและ
ผู้เช่ารายย่อย ซึ่งขึ้นอยู่กับลักษณะพื้นที่ค้าปลีกนั้นๆ

  (2) นโยบายการกำหนดราคา

การกำหนดราคาขายอสังหาริมทรัพย์และราคาค่าเช่าพื้นที่จะคำนึงถึงราคาตลาดโดยเทียบเคียงกับคู่แข่งในอุตสาหกรรมและพื้นที่ใกล้เคียงเป็นหลัก
และพิจารณาทางด้านต้นทุนการพัฒนาโครงการพร้อมกันด้วย
การปรับเพิ่มราคาจะขึ้นกับภาวะราคาตลาดและต้นทุนการบริหารโครงการเป็นสำคัญ

  (3) ภาวะอุตสาหกรรมและการแข่งขัน

กระทรวงการคลังได้คาดการณ์เศรษฐกิจไทยในปี 2558 ว่าจะขยายตัวได้อยู่ในช่วงร้อยละ 3.4 –
4.4 โดยมีแรงขับเคลื่อนหลักจากโครงการลงทุนโครงสร้างพื้นฐานขนาดใหญ่ด้านการคมนาคมขนส่ง
และจากภาคการท่องเที่ยวที่คาดว่าจะขยายตัวขึ้น
อุปสงค์ภาคเอกชนจากการบริโภคและการลงทุนภาคเอกชน คาดว่าจะปรับตัวดีขึ้นเช่นกัน
ทั้งนี้แนวโน้มภาวะเศรษฐกิจในตลาดโลกยังคงส่งผลกระทบต่อการบริโภคภาคเอกชน
ทำให้การฟื้นตัวจะเป็นไปอย่างช้าๆ
สำหรับการลงทุนภาคเอกชนคาดว่าจะกลับมาฟื้นตัวได้ชัดเจนขึ้นโดยมีปัจจัยสนับสนุนสำคัญ เช่น
แนวโน้มการฟื้นตัวทางเศรษฐกิจและนโยบายภาครัฐที่มีความชัดเจน
ซึ่งจะส่งผลให้ความเชื่อมั่นของนักลงทุนและผู้บริโภคปรับตัวดีขึ้น นอกจากนี้
แนวโน้มราคาน้ำมันที่ลดลงและอัตราดอกเบี้ยที่ยังอยู่ในระดับต่ำยังช่วยให้ต้นทุนการดำเนินธุรกิจอยู่ในระดับต่ำ
สำหรับการใช้จ่ายภาครัฐคาดว่าจะเป็นปัจจัยสำคัญที่จะกระตุ้นให้เศรษฐกิจเติบโตอย่างต่อเนื่องจากการเร่งรัดการเบิกจ่ายงบประมาณของภาครัฐ
และเม็ดเงินจากโครงการลงทุนยกระดับโครงสร้างพื้นฐานขนาดใหญ่
สำหรับอุปสงค์ภายนอกประเทศนั้นคาดว่าปริมาณการส่งออกสินค้าและบริการจะเติบโตขึ้นจากปีก่อนมาขยายตัวร้อยละ
4.4 – 6.4 จากปีก่อนหน้า เนื่องจากคาดว่า
การส่งออกบริการมีแนวโน้มเพิ่มขึ้นตามรายรับจากการท่องเที่ยวที่ฟื้นตัวขึ้น

สำหรับเศรษฐกิจไทยในปี 2559 กระทรวงการคลังคาดว่า
เศรษฐกิจไทยมีแนวโน้มขยายตัวในอัตราเร่งขึ้นมาอยู่ที่ร้อยละ 3.8 (โดยมีช่วงคาดการณ์ที่ร้อยละ
3.3 – 4.3) โดยได้รับแรงส่งของการใช้จ่ายลงทุนภาครัฐที่มีแนวโน้มเพิ่มขึ้นต่อเนื่อง
โดยเฉพาะโครงการก่อสร้างทางหลวงพิเศษระหว่างเมือง (Motorway) และโครงการรถไฟรางคู่
ซึ่งจะช่วยสร้างความเชื่อมั่นให้ภาคธุรกิจและกระตุ้นให้เกิดการลงทุนที่เกี่ยวข้องกับโครงการรัฐได้
นอกจากนี้
เศรษฐกิจประเทศคู่ค้าที่เริ่มขยายตัวดีขึ้นประกอบกับค่าเงินบาทที่มีแนวโน้มอ่อนค่าคาดว่าจะส่งผลดีต่อปริมาณคำสั่งซื้อสินค้าส่งออก
ด้านการส่งออกบริการยังคงขยายตัวต่อเนื่องตามการขยายตัวของจำนวนนักท่องเที่ยวต่างประเทศ
อย่างไรก็ตาม ปัญหาภัยแล้งจากปริมาณน้ำฝนที่น้อยกว่าปกติต่อเนื่องจากปีก่อนหน้า
อาจทำให้ปริมาณน้ำไม่เพียงพอสำหรับการเพาะปลูกของเกษตรกรและกระทบต่อรายได้ของเกษตรกร
ส่งผลให้ครัวเรือนในภาคเกษตรกรรมเพิ่มความระมัดระวังการใช้จ่ายและกระทบต่อการบริโภคภาคเอกชนได้
ในด้านเสถียรภาพภายในประเทศ คาดว่าอัตราเงินเฟ้อทั่วไปในปี 2559 จะอยู่ที่ ร้อยละ 1.8
(โดยมีช่วงคาดการณ์ที่ร้อยละ 1.3 – 2.3) ปรับตัวสูงขึ้นจากปีก่อนหน้า
ตามแนวโน้มราคาน้ำมันในตลาดโลกที่มีทิศทางเพิ่มขึ้นเล็กน้อยและการอ่อนค่าของเงินบาท

[]

ที่มา : สำนักดัชนีเศรษฐกิจการค้า กระทรวงพาณิชย์

กราฟที่ 1 ดัชนีราคาวัสดุก่อสร้างไทย ระหว่างปี 2544 - 2558

ดัชนีราคาวัสดุก่อสร้างเฉลี่ยทั้งปี 2558 ลดลงร้อยละ 5.1 เมื่อเทียบกับปี 2557 (ปี 2557
สูงขึ้นร้อยละ 0.7)การก่อสร้างโดยภาพรวมชะลอตัวสาเหตุจากปัจจัยหลายๆด้าน
ผู้ประกอบการอสังหาริมทรัพย์วิตกกังวลจากการชะลอตัวของภาวะเศรษฐกิจ ราคาสินค้าเกษตรตกต่ำ
ปัญหาหนี้สินครัวเรือนเพิ่มสูงขึ้น ส่งผลต่อกำลังซื้อของผู้บริโภค
ความเข้มงวดในการปล่อยสินเชื่อของธนาคารพาณิชย์ สต๊อกบ้านและคอนโดมิเนียมล้นตลาด
สำหรับการก่อสร้างภาครัฐส่วนใหญ่อยู่ระหว่างการพิจารณารายละเอียดการจัดจ้างและการทำสัญญา
ยังไม่ได้เริ่มก่อสร้าง

ปี 2558 ราคาน้ำมันและราคาเหล็กในตลาดโลกลดลงอย่างต่อเนื่องทั้งปี
ประกอบกับสถานการณ์เหล็กในประเทศจีนมีปริมาณส่วนเกินสูงทำให้ต้องเร่งส่งออก
จึงมีเหล็กราคาต่ำจากประเทศจีนเข้ามาในประเทศเป็นจำนวนมาก ทำให้มีการแข่งขันสูง

  []

  ที่มา : ธนาคารแห่งประเทศไทย

กราฟที่ 2 อัตราค่าเฉลี่ยดอกเบี้ยเงินกู้ระหว่าง ปี 2551 – 2558

อัตราดอกเบี้ยเงินกู้ MLR ในปี 2558 มีการเปลี่ยนแปลงลดลงจากร้อยละ 6.83 เมื่อ ณ สิ้นปี
2557 คงเหลือร้อยละ 6.58 ณ ธันวาคม 2558
ทั้งนี้เป็นไปตามนโยบายของคณะกรรมการนโยบายทางการเงินที่ต้องการควบคุมอัตราเงินเฟ้อให้เป็นไปตามที่ตั้งเป้าหมายไว้

  (3.1) ภาวะอุตสาหกรรมอสังหาริมทรัพย์ส่วนที่อยู่อาศัย (Residential)

ตลาดอสังหาริมทรัพย์ที่อยู่อาศัยปี 2558 ประสบภาวะชะลอตัว
ซึ่งเป็นผลมาจากความไม่แน่นอนของสภาวะเศรษฐกิจ
ความสามารถในการซื้อที่อยู่อาศัยของผู้บริโภคลดลง
และสถาบันการเงินระมัดระวังในการอนุมัติสินเชื่อที่อยู่อาศัย จากสถานการณ์ดังกล่าว
ทำให้จำนวนที่อยู่อาศัยรอขายทั้งที่สร้างเสร็จและกำลังก่อสร้างสะสมเพิ่มขึ้น

คณะรัฐมนตรีจึงได้มีมติอนุมัติ เมื่อวันที่ 13 ตุลาคม 2558
ออกมาตรการกระตุ้นเศรษฐกิจภาคอสังหาริมทรัพย์
เพื่อช่วยบรรเทาภาระรายจ่ายของผู้ซื้อที่อยู่อาศัยในกลุ่มผู้มีรายได้น้อย
และช่วยบรรเทาผลกระทบในภาคธุรกิจอสังหาริมทรัพย์
ได้แก่ มาตรการผ่อนปรนเรื่องการอนุมัติสินเชื่อที่อยู่อาศัย มาตรการลดค่าธรรมเนียมในการทำธุรกรรมการซื้อที่อยู่อาศัย ได้แก่ การลดค่าธรรมเนียมการโอนกรรมสิทธิ์ซื้อที่อยู่อาศัย
และค่าจดทะเบียนการจำนองอสังหาริมทรัพย์ ให้เหลือร้อยละ 0.01
และมาตรการทางภาษี สำหรับผู้ที่ซื้อที่อยู่อาศัยหลังแรก เพื่อเป็นการซื้ออยู่อาศัยจริงในราคาไม่เกิน
3 ล้านบาท สามารถนำวงเงินร้อยละ 20 ของมูลค่าที่อยู่อาศัย
มาหักลดหย่อนภาษีเงินได้บุคคลธรรมดาเป็นระยะเวลา 2 ปี

โครงการแนวราบ (บ้านเดี่ยว และทาวน์เฮ้าส์)

กราฟที่ 3 แสดงปริมาณบ้านเดี่ยวที่พัฒนาเพื่ออยู่อาศัยเอง (เขตกรุงเทพมหานคร)

[]

กราฟที่ 4 แสดงปริมาณอุปทานบ้านเดี่ยวที่พัฒนาโดยผู้ประกอบการด้านอสังหาริมทรัพย์
(เขตกรุงเทพมหานคร)

[]

กราฟที่ 5 แสดงปริมาณอุปทานบ้านทาวน์เฮ้าส์ที่พัฒนาโดยผู้ประกอบการด้านอสังหาริมทรัพย์
(เขตกรุงเทพมหานคร)

[]

ที่มา : CBRE

บ้านเดี่ยว ทาวน์เฮ้าส์ ในเขตกรุงเทพมหานคร

ตลาดบ้านเดี่ยวและทาวน์เฮ้าส์ในปี 2558 อยู่ในระดับที่ไม่ดีนัก
ทั้งนี้เป็นผลที่ชัดเจนมาจากสภาวะเศรษฐกิจที่ชะลอตัว ซึ่งส่งผลกระทบไปถึงความเชื่อมั่นของผู้บริโภค
หนี้ภาคครัวเรือนที่เพิ่มสูงขึ้นทำให้ภาคธนาคารพาณิชย์มีมาตราการเข้มงวดมากขึ้นในการปล่อยสินเชื่อบ้าน

ทั้งนี้แนวโน้มการผลิตสินค้า ผู้ประกอบการจะมุ่งเป้าหมายไปยังตลาดระดับบนเป็นหลัก
ซึ่งผู้บริโภคในกลุ่มนี้ได้รับผลกระทบจากภาวะเศรษฐกิจน้อยที่สุด
ประกอบกับภาคธนาคารพาณิชย์ยังคงมีความเชื่อมั่นในความสามารถในการชำระหนี้ของกลุ่มนี้
อย่างไรก็ตาม ตลาดกลุ่มนี้มีจำนวนจำกัด

ในปี 2559 ผู้ประกอบการจะมุ่งเป้าหมายไปที่การขายสินค้าที่มีอยู่ในสต๊อกออกไปให้มากที่สุดก่อน
โดยจะเน้นเรื่องการจัดโปรโมชั่น ไม่ว่าจะเป็นส่วนลดเงินสด ฟรีเครื่องใช้ไฟฟ้า
และดอกเบี้ยต่ำสำหรับ 2-3 ปีแรก เพื่อกระตุ้นให้เกิดการโอน
ก่อนที่มาตรการกระตุ้นอสังหาริมทรัพย์จะสิ้นสุดในเดือนเมษายน 2559

บริษัท ซีบี ริชาร์ด เอลลิส (ประเทศไทย) จำกัด (“CBRE”)
มองว่าตัวเร่งที่ก่อให้เกิดการซื้อคือความคืบหน้าของการก่อสร้างรถไฟฟ้าที่ได้วางแผนไว้ CBRE
จึงยังคงรอการเริ่มต้นการก่อสร้างรถไฟฟ้าสายสีส้ม ซึ่งจะเป็นการเปิดทำเลซึ่งที่ดินยังมีราคาถูกอยู่
จากประสบการณ์ที่ได้จากสายสีม่วง ผู้ซื้อจะซื้อเมื่อเห็นความคืบหน้าที่เห็นได้ชัดของสาธารณูปโภค
และประมาณการวันแล้วเสร็จได้

CBRE คาดการณ์ว่าตลาดแนวราบจะสดใสกว่าตลาดคอนโดมิเนียม ในช่วง 2-3 ปีที่ผ่านมา
อุปทานของสินค้าแนวราบคงที่เมื่อเทียบกับคอนโดมิเนียมในเขตกรุงเทพชั้นนอกและย่านชานเมือง
ยิ่งกว่านั้น ผู้ซื้อบ้านเดี่ยวและทาวน์เฮ้าส์ซื้อเพื่ออยู่อาศัยเอง
ในขณะที่ผู้ซื้อคอนโดมิเนียมจะผสมผสานกันระหว่างซื้อเพื่ออยู่อาศัยเอง ซื้อเพื่อปล่อยเช่า
และซื้อเพื่อเก็งกำไร

จากการที่ตลาดคอนโดมิเนียมอิ่มตัวจากสินค้ารอขายในตลาด
ทำให้ผู้ประกอบการรายใหญ่หันกลับมาทำโครงการแนวราบ เพื่อรักษาระดับรายได้ของบริษัท
ทำให้ตลาดแนวราบมีการแข่งขันสูงขึ้น ผู้ประกอบการรายเล็กจะประสบปัญหา
เนื่องจากการไม่สามารถเข้าถึงแหล่งเงินกู้ ทำให้ต้องขายสินค้าในราคาต่ำ
สิ่งเหล่านี้จะทำให้ผู้เล่นในกลุ่มผู้ประกอบการพัฒนาอสังหาริมทรัพย์ประเภทบ้านเดี่ยวหรือทาวน์เฮ้าส์คงเหลือแต่ผู้ประกอบการรายใหญ่ๆ
ที่สามารถรอดพ้นจากสภาวะเศรษฐกิจในปัจจุบันไปได้

โครงการแนวสูง (อาคารชุด)

แม้ว่ารัฐบาลจะออกมาตรการกระตุ้นอสังหาริมทรัพย์
ด้วยการสนับสนุนเงินกู้เพื่อซื้อที่อยู่อาศัยสำหรับผู้มีรายได้น้อย และลดค่าธรรมเนียมการโอน
และจดจำนอง ในเดือนตุลาคม 2558
แต่ความต้องการซื้อคอนโดยังคงชะลอตัวอยู่ในตลาดกลาง-ล่าง
ขณะที่ตลาดระดับบนแม้จะยังมีกำลังซื้อ แต่ขาดความเชื่อมั่นจากภาวะเศรษฐกิจที่ชะลอตัว
ขณะเดียวกันอุตสาหกรรมอยู่ในภาวะสต๊อกล้นจากการแข่งขันผลิตคอนโดมิเนียมเข้าตลาดในช่วง 2
ปีก่อนหน้า จะเห็นได้ว่าผู้ประกอบการหลายรายได้ชะลอโครงการใหม่ออกไป

แรงกดดันจากอุปทานคอนโดมิเนียมในย่านชานเมืองที่แล้วเสร็จและใกล้จะแล้วเสร็จจำนวนมาก
จะทำให้ประสบกับความยากลำบากในการกระตุ้นยอดขาย ทั้งนี้
ปริมาณคอนโดมิเนียมในย่านชานเมืองมีจำนวน 53,000 หน่วยที่แล้วเสร็จในปี 2558 และจำนวน
61,000 หน่วยที่จะแล้วเสร็จในปี 2559
ปัจจัยสำคัญคือจำนวนผู้ซื้อที่จะมีความสามารถในการได้รับสินเชื่อจากสถาบันการเงิน
และมีความประสงค์ที่จะรับโอนคอนโด แม้ว่าธนาคารอาคารสงเคราะห์จะจัดเตรียมวงเงิน 10,000
ล้านบาท เพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง
แต่เงินจำนวนนี้ก็ยังน้อยเมื่อเทียบกับมูลค่าคอนโดที่แล้วเสร็จตลอดทั้งปี

ทั้งนี้ CBRE คาดการณ์ว่า ราคาคอนโดมิเนียมใหม่ในทำเลชั้นดีใจกลางกรุงเทพฯ
จะยังคงเพิ่มสูงขึ้นอย่างต่อเนื่อง จากการที่มีต้นทุนที่ดินสูงขึ้น โดยในปี 2558
โครงการคอนโดมิเนียมบางโครงการสามารถทำราคาได้มากกว่า 300,000 บาท/ตารางเมตร
และมีแนวโน้มราคาจะสามารถขยับขึ้นไปได้ถึง 4-5 แสนบาท/ตร.ม.ในอนาคต
หากมีโครงการที่สามารถตอบโจทย์ความต้องการของผู้ซื้อ ทั้งในด้านทำเล คุณภาพ การออกแบบ
มั่นใจว่าผู้ซื้อจะยังคงยอมจ่ายในราคาที่สูงขึ้น

สำหรับช่วง 4 เดือนแรกของปี 2559 ผู้ประกอบการจะเน้นเรื่องการจัดโปรโมชั่น
เพื่อกระตุ้นการตัดสินใจของผู้ซื้อให้โอนห้องที่แล้วเสร็จ
ก่อนที่มาตรการกระตุ้นอสังหาริมทรัพย์จะสิ้นสุดในเดือนเมษายน 2559

ราคาคอนโดจะคงที่หรือเพิ่มขึ้นเพียงเล็กน้อยในเขตใจกลางกรุงเทพฯ
แต่ราคาจะต่ำลงในบางพื้นที่ในเขตกรุงเทพฯชั้นนอกและชานเมือง
จากการที่มีอุปทานในอนาคตที่ยังไม่ได้ขายรออยู่ ในช่วงที่ความต้องการซื้อต่ำ
โครงการที่อยู่ในทำเลที่ด้อยกว่าจะพบกับการแข่งขันที่สูงขึ้นในปี 2559

กราฟที่ 6 แสดงปริมาณอุปสงค์ อุปทาน และอัตราการว่างของที่อยู่อาศัยประเภทคอนโดมิเนียม

[]

ที่มา : CBRE

ในปี 2558 ที่ผ่านมา
อัตราการเข้าพักห้องชุดประเภทคอนโดมิเนียมยังอยู่ในระดับที่ทรงตัวที่ประมาณร้อยละ 80.1
โดยในย่านบริเวณลุมพินีมีอัตราการเข้าพักที่สูงสุดที่ร้อยละ 84.8 ตามมาด้วยในบริเวณย่านปทุมวัน
ในอัตราร้อยละ 81.6 ย่ายสีลม/สาทร ในอัตราร้อยละ 80.9 ย่านพระราม 3 ร้อยละ 80.6
ย่านสุขุมวิทร้อยละ 80.1 บริเวณริมแม่น้ำร้อยละ 79.2 และบริเวณรอบนอกของสุขุมวิทร้อยละ
73.9

(3.2) ภาวะอุตสาหกรรมอสังหาริมทรัพย์ส่วนพาณิชยกรรม (Commercial)

อสังหาริมทรัพย์เชิงพาณิชยกรรม สามารถแบ่งออกเป็น 2 ประเภทหลัก ได้แก่
อาคารสำนักงานและพื้นที่ค้าปลีก

อาคารสำนักงาน

อัตราการเช่าพื้นที่อาคารสำนักงานในกรุงเทพมหานครมีการปรับตัวเพิ่มขึ้นอย่างต่อเนื่อง
โดยเพิ่มขึ้นจากร้อยละ 90.7 ในปี 2557 เป็นร้อยละ 91.4 ในปี 2558
แสดงให้เห็นถึงความต้องการพื้นที่อาคารสำนักงานในตลาดที่ยังคงมีความแข็งแกร่ง
แม้เศรษฐกิจไทยในปี 2558 จะชะลอตัว แต่บริษัทในภาคธุรกิจต่างๆ
ยังคงต้องการขยายพื้นที่อาคารสำนักงาน ในขณะที่อาคารสำนักงานสร้างเสร็จใหม่มีไม่มาก
ส่งผลให้ค่าเช่าปรับตัวสูงขึ้นทำสถิติใหม่ต่อเนื่อง และอัตราพื้นที่ว่างลดลง
จึงทำให้เกิดการปล่อยเช่าพื้นที่ล่วงหน้า

สำหรับอัตราการเช่าพื้นที่ในปี 2559 CBRE คาดว่าจะใกล้เคียงหรือเพิ่มขึ้นจากปี 2558
เพียงเล็กน้อย เนื่องจากผู้เช่าหลายรายได้ทำสัญญาเช่าพื้นที่ล่วงหน้าในปี 2558
และจะย้ายเข้าพื้นที่ในปี 2559

กราฟที่ 7 แสดง อุปสงค์
อุปทานและอัตราว่างของพื้นที่สำนักงานในเขตกรุงเทพมหานครและปริมณฑล

[]

ที่มา : CBRE

กราฟที่ 8 แสดง อัตราค่าเช่าพื้นที่สำนักงานในเขตกรุงเทพมหานครและปริมณฑล

[]

ที่มา : CBRE

อัตราค่าเช่าสำหรับอาคารสำนักงานเกรด A และ B ยังคงเพิ่มขึ้นอย่างต่อเนื่องในปี 2558
โดยอัตราค่าเช่าเฉลี่ยของอาคารสำนักงานเกรด A ในเขต CBD และ non CBD เพิ่มขึ้นเป็น 897
และ 707 บาทต่อตารางเมตรต่อเดือน ขณะที่อัตราค่าเช่าเฉลี่ยของอาคารสำนักงานเกรด B
ในเขต CBD และ non CBD เพิ่มขึ้นเป็น 656 และ 613 บาทต่อตารางเมตรต่อเดือน
โดยอัตราค่าเช่าของอาคารสำนักงานเกรด B ในเขต non CBD มีอัตราการเพิ่มขี้นสูงสุด
เนื่องจากมีบางโครงการในบริเวณย่านรัชดาที่มีอัตราค่าเช่าที่ค่อนข้างสูง

AIA Capital Center อาคารสำนักงานเกรด A ในย่านรัชดา มีอัตราค่าเช่าในเขต non CBD
ที่สูงที่สุด คือ 800 บาทต่อตารางเมตรต่อเดือน ในขณะที่อาคาร พาร์ค เวนเจอร์
มีอัตราค่าเช่าพื้นที่สำนักงานที่สูงที่สุดในเขตกรุงเทพ ซึ่งมีอัตราค่าเช่าที่ 1,200
บาทต่อตารางเมตรต่อเดือน

CBRE คาดการณ์ว่าอัตราค่าเช่าจะยังคงมีแนวโน้มเพิ่มขึ้นอย่างต่อเนื่อง
เนื่องจากอุปทานในอนาคตมีจำกัด

พื้นที่ค้าปลีก (Retail)

อัตราการเช่าพื้นที่ค้าปลีกในเขตกรุงเทพยังคงทรงตัวอยู่ในระดับสูงที่ร้อยละ 93.2 ลดลงร้อยละ
0.8 เมื่อเทียบกับในปี 2557
โดยพื้นที่ในเขตชานเมืองมีอัตราการเช่าพื้นที่สูงที่สุดเนื่องจากการปิดพื้นที่เพื่อการซ่อมแซมและปรับปรุงใหม่ของพื้นที่ค้าปลีกบริเวณใจกลางเมือง
ขณะที่รูปแบบพื้นที่ค้าปลีกแบบซุปเปอร์สโตร์มีอัตราการเช่าสูงที่สุดร้อยละ 99.2
ขณะที่ดีพาร์ทเม้นท์สโตร์ และ ช็อปปิ้งมอลล์มีอัตราการเช่าที่ร้อยละ 98.8 และ 90.2 ตามลำดับ

ในปี 2558 ธุรกิจค้าปลีกเติบโตเพียง 3.1% โดยปัจจัยบวกมีเพียงจำนวนนักท่องเที่ยวชาวต่างชาติ
ซึ่งช่วยกระตุ้นยอดขายในบริเวณใจกลางเมือง ประกอบกับมาตรการช้อปช่วยชาติของรัฐบาล
โดยสามารถนำใบกำกับภาษีรวมมูลค่าไม่เกิน 15,000 บาท มาหักลดหย่อนภาษีเงินได้บุคคลธรรมดา
มีส่วนช่วยสนับสนุนทำให้ภาคครัวเรือนเร่งการจับจ่ายใช้สอย ทำให้ยอดขายในไตรมาสที่ 4
กระเตื้องขึ้น

คาดว่าธุรกิจค้าปลีกจะเติบโตเพียง 3% ในปี 2559 เนื่องจากสภาวะเศรษกิจที่ชะลอตัว
และหนี้ครัวเรือนที่อยู่ในระดับสูง

กราฟที่ 9 แสดง อัตราการเช่าพื้นที่ค้าปลีกในเขตกรุงเทพมหานครและปริมณฑล

[]

ที่มา : CBRE

ตารางที่ 1 อัตราค่าเช่าพื้นที่ขายปลีก (ปี พ.ศ. 2558)

+------------------------+-------------------+-------------------------+
| พื้นที่                    | ชั้นล่าง             | เหนือชั้นล่างขึ้นไป           |
|                        | (บาท/ตร.ม./เดือน)  | (บาท/ตร.ม./เดือน)        |
+========================+===================+=========================+
| กรุงเทพชั้นใน             | 1,200 – 2,000     | 640 – 1,500             |
|                        |                   |                         |
| (สีลม สาทร ราชดำริ       | 1,800 – 4,500     | 1,520 – 2,700           |
| สุขุมวิทช่วงต้น)            |                   |                         |
|                        | 1,000 – 1,500     | 800 – 1,200             |
|   อาคารพาณิชย์           |                   |                         |
|                        |                   |                         |
|   ห้างสรรพสินค้า          |                   |                         |
|                        |                   |                         |
|   ซุปเปอร์เซ็นเตอร์ขนาดใหญ่ |                   |                         |
+------------------------+-------------------+-------------------------+
| กรุงเทพชั้นนอก            | 1,500 – 3,300     | 1,040 – 2,200           |
|                        |                   |                         |
| (ลาดพร้าว สุขุมวิทช่วงปลาย  |                   |                         |
| รามคำแหง บางกะปิ จตุจักร) |                   |                         |
+------------------------+-------------------+-------------------------+
| ชานเมือง                | 1,200 – 2,400     | 800 – 1,100             |
|                        |                   |                         |
| (หลักสี่ ดอนเมือง รังสิต     |                   |                         |
| รามอินทรา สุขาภิบาล       |                   |                         |
| บางนา-ตราด)            |                   |                         |
+------------------------+-------------------+-------------------------+

ที่มา : CBRE

อัตราค่าเช่าในปี 2558 ที่ผ่านมายังคงอยู่ในระดับคงที่เมื่อเทียบกับในปี 2557 โดยพื้นที่ค้าปลีกเกรด
A ในเขตกรุงเทพชั้นในยังคงมีอัตราค่าเช่าที่สูงเนื่องมาจาก ทำเลที่ตั้ง คุณภาพของโครงการ
รวมไปถึงความน่าเชื่อถือของผู้พัฒนาโครงการ

CBRE คาดว่าในปี 2559 อัตราค่าเช่าจะไม่เพิ่มหรือเพิ่มเพียงเล็กน้อย
เนื่องจากกำลังซื้อของผู้บริโภคที่ลดลง และการแข่งขันในธุรกิจค้าปลีกที่ค่อนข้างดุเดือดในปี 2559
ประกอบกับมีการแข่งขันจาก E-Commerce

(4) ผลกระทบต่อสิ่งแวดล้อม

  โครงการบ้านเดี่ยว

การพัฒนาโครงการของบริษัท จะแบ่งเป็น เฟส โดยแต่ละเฟสที่พัฒนาจะมีพื้นที่ราว 100 ไร่
มีจำนวนน้อยกว่า 500 หลัง จึงไม่อยู่ภายใต้ข้อบังคับของกฎหมายเกี่ยวกับสิ่งแวดล้อม แต่ทั้งนี้
บริษัทก็มีระบบการจัดการสาธารณูปโภคของโครงการเพื่อป้องกันไม่ให้เกิดปัญหาที่อาจจะส่งผลเสียต่อสิ่งแวดล้อมได้
โดยเฉพาะอย่างยิ่งระบบบำบัดน้ำเสียและการจัดการให้มีพื้นที่สีเขียวเพียงพอ

  โครงการคอนโดมิเนียม

บริษัทจะต้องทำการศึกษาผลกระทบต่อสิ่งแวดล้อมและจัดทำรายงานการศึกษาผลกระทบต่อสิ่งแวดล้อมเสนอต่อหน่วยราชการที่เกี่ยวข้องเพื่อใช้ประกอบการขอใบอนุญาตสิ่งปลูกสร้าง
ซึ่งบริษัทได้ปฏิบัติให้เป็นไปตามกฏ ระเบียบ และข้อบังคับที่ได้กำหนดไว้

  โครงการอาคารสำนักงานและพื้นที่ค้าปลีก

โครงการของบริษัทได้รับใบอนุญาตก่อสร้างอาคารก่อนที่
เกณฑ์การจัดทำรายงานการวิเคราะห์ผลกระทบต่อสิ่งแวดล้อมจะมีผลบังคับใช้
อย่างไรก็ตามโครงการใดที่บริษัทต้องจัดทำรายงานการวิเคราะห์ผลกระทบ ต่อสิ่งแวดล้อม
บริษัทได้ดำเนินการให้เป็นไปตามกฏ ระเบียบ และข้อบังคับที่ได้กำหนดไว้

  2.3 การจัดหาผลิตภัณฑ์หรือบริการ

  (1) การสรรหาที่ดินเพื่อพัฒนา

บริษัทจัดซื้อที่ดินเพื่อพัฒนาทั้งจากการซื้อโดยตรง และซื้อผ่านนายหน้าค้าที่ดิน
การเลือกซื้อจะพิจารณาที่ดินที่มีทำเลดีและมีศักยภาพในการพัฒนา
และมีการเปรียบเทียบราคาซื้อกับราคาประเมินและราคาตลาดทุกครั้งก่อนการเข้าซื้อที่ดินเพื่อให้ได้ราคาที่เหมาะสม
นอกจากนี้ก่อนการจัดซื้อที่ดินในแต่ละครั้ง
จะมีการสำรวจกฎเกณฑ์ทางด้านกฎหมายและข้อจำกัดในการก่อสร้าง
รวมไปถึงความต้องการของลูกค้าในพื้นที่และคู่แข่ง
เพื่อให้เกิดความมั่นใจว่าจะสามารถพัฒนาที่ดินเป็นไปตามแผนที่วางไว้และได้ผลตอบแทนตามที่ต้องการ

  (2) การคัดเลือกผู้รับเหมา

เนื่องจากบริษัทไม่มีหน่วยงานก่อสร้างภายใน จึงใช้วิธีการจัดจ้างผู้รับเหมาเพื่อก่อสร้างโครงการ
โดยแบ่งเป็นผู้รับเหมาใน 2 กลุ่มหลักได้แก่

(2.1) กลุ่มผู้รับเหมาผู้ก่อสร้างบ้านเดี่ยว จะใช้วิธีจัดจ้างผู้รับเหมา
โดยพิจารณาคัดเลือกจากผู้รับเหมาทั้งขนาดกลางและขนาดใหญ่ที่มีความเหมาะสม
และมีคุณสมบัติตรงตามมาตรฐานที่บริษัทตั้งไว้
ซึ่งผู้รับเหมาที่จะจัดจ้างต้องมีประวัติการทำงานที่มีคุณภาพงานที่ดี
ทำงานได้แล้วเสร็จตามกำหนดเวลา และอยู่ในระดับราคาที่เป็นไปตามงบประมาณที่ตั้งไว้
บริษัทให้ความสำคัญกับการบริหารต้นทุนการก่อสร้างเป็นอย่างมาก
จึงได้มีการจัดตั้งทีมวิศวกรภายในเพื่อกำกับควบคุมคุณภาพงานของผู้รับเหมาอย่างใกล้ชิด

(2.2) กลุ่มผู้รับเหมาผู้ก่อสร้างอาคารสำนักงานและคอนโดมิเนียม
จะใช้วิธีจัดจ้างผู้รับเหมาหลักโดยการเปิดประมูลงาน ในส่วนงานโครงสร้าง งานสถาปัตยกรรม
และงานระบบประกอบอาคารหรือลักษณะวิธีการจ้างเหมาแบบเบ็ดเสร็จ (Turn Key)
แล้วแต่ความเหมาะสมของโครงการ โดยผู้รับเหมาที่คัดเลือกมามักจะเป็นผู้รับเหมาขนาดใหญ่
ซึ่งจะสามารถสร้างความมั่นใจว่าอาคารที่สร้างจะเป็นไปตามมาตรฐานและแล้วเสร็จตรงตามเวลา
เนื่องจากผู้รับเหมารายใหญ่จะมีเทคโนโลยีและความสามารถในการก่อสร้างอาคารขนาดใหญ่
ประกอบกับมีศักยภาพและแหล่งเงินทุนที่เพียงพอในการก่อสร้างอาคารขนาดใหญ่ได้ดีกว่าผู้รับเหมาขนาดกลางและขนาดเล็ก
นอกจากนี้บริษัทยังได้มีการว่าจ้างบริษัทผู้ควบคุมการก่อสร้างและผู้บริหารโครงการ
เพื่อให้มั่นใจว่างานก่อสร้างอาคารจะเป็นไปตามมาตรฐาน งบประมาณ และเสร็จทันกำหนดเวลา

  (3) การจัดซื้อวัสดุก่อสร้าง

  บริษัทมีนโยบายในการจัดซื้อวัสดุก่อสร้างหลักบางประเภทเอง ซึ่งมีเหตุผลที่สำคัญคือ

-   ลดความเสี่ยงจากความผันผวนของราคาวัสดุก่อสร้างที่อาจเปลี่ยนแปลงไปในทิศทางที่ปรับตัวเพิ่มสูงขึ้น
    อาทิ ปูนซีเมนต์ เหล็กเส้น อลูมิเนียม

-   บริษัทมักได้รับข้อเสนอหรือเงื่อนไขที่ดีกว่าจากการเป็นพันธมิตรคู่ค้าที่ยาวนานกับผู้จัดจำหน่ายวัสดุก่อสร้าง
    จึงเป็นส่วนช่วยในการควบคุมต้นทุนการก่อสร้างของบริษัท นอกจากนั้น
    บริษัทต้องการความยืดหยุ่นในการกำหนดรูปแบบ ประเภท วัสดุที่ใช้ตกแต่ง
    แก่ลูกค้าของโครงการ ดังนั้น บริษัทจึงเป็นผู้จัดซื้อวัสดุบางประเภทเอง อาทิเช่น
    กระเบื้องพื้นไม้ สุขภัณฑ์ เครื่องปรับอากาศ เฟอร์นิเจอร์ สี เป็นต้น
    โดยจะกำหนดทางเลือกและเปิดโอกาสให้ลูกค้าสามารถเลือกวัสดุดังกล่าวได้หลังจากจองซื้อบ้านหรืออาคารชุดพักอาศัยกับทางโครงการ

  (4) ช่องทางการจัดจำหน่ายและการให้บริการ

  (4.1) การจำหน่ายอสังหาริมทรัพย์

บริษัทใช้วิธีการจำหน่ายแบบขายตรงผ่านสำนักงานขายของบริษัทและผ่านตัวแทนการขายโดยบริษัทนายหน้าค้าอสังหาริมทรัพย์ในบางกรณีที่จำเป็นและต้องการความเชี่ยวชาญเฉพาะ
มีรายละเอียด ดังนี้

4.1.1 บ้านเดี่ยว จะใช้วิธีขายแบบขายตรงผ่านสำนักงานขายของบริษัท โดยแบ่งกลุ่มสินค้าได้เป็น
3 ประเภทคือ

-   ที่ดินเปล่าในโครงการ

-   ที่ดินพร้อมสิ่งปลูกสร้าง เป็นบ้านที่สร้างแล้วเสร็จพร้อมโอนให้ลูกค้า

-   ที่ดินพร้อมการว่าจ้างก่อสร้าง
    ลูกค้าจะสั่งซื้อบ้านจากแบบบ้านมาตรฐานของโครงการภายหลังซื้อที่ดินในโครงการ
    โดยที่ลูกค้าสามารถเลือกแบบบ้านให้เหมาะสมกับขนาดที่ดินที่ต้องการ

4.1.2 คอนโดมิเนียม ใช้ทั้งวิธีขายตรงผ่านสำนักงานขายบริษัท
และผ่านตัวแทนการขายโดยบริษัทนายหน้าค้าอสังหาริมทรัพย์
โครงการจะเริ่มเปิดขายในช่วงเริ่มต้นการก่อสร้าง
และลูกค้าจะทำการผ่อนดาวน์และจะได้รับโอนเมื่อคอนโดมิเนียมสร้างเสร็จและเปิดใช้อาคารได้
โดยลูกค้าจะพิจารณาแบบตามห้องตัวอย่างและเอกสารแบบแปลนที่ทางโครงการได้จัดทำขึ้น

  (4.2) การให้เช่าพื้นที่อสังหาริมทรัพย์

4.2.1 พื้นที่อาคารสำนักงาน
บริษัทใช้วิธีการว่าจ้างตัวแทนนายหน้าที่มีความเชี่ยวชาญเป็นผู้ทำหน้าที่ขายพื้นที่ในส่วนอาคารสำนักงาน

4.2.2 พื้นที่ค้าปลีก บริษัทได้จัดทีมงานเฉพาะที่มีหน้าที่ขายพื้นที่ในส่วนพื้นที่ค้าปลีกใน แต่ละโครงการ
โดยดำเนินการขายพื้นที่โดยตรงไปยังกลุ่มลูกค้า

  2.4 งานที่ยังไม่ได้ส่งมอบ

โครงการคอนโดมิเนียมเบ็ล อเวนิว ดำเนินโครงการโดย บจก.เบ็ล ดีเวลลอปเมนท์
มีงานที่ยังไม่ได้ส่งมอบ ณ 31 ธันวาคม 2558 จำนวน 150 ยูนิต มูลค่า 1,218 ล้านบาท

3. ปัจจัยความเสื่ยง

3.1 ความเสี่ยงจากการดำเนินธุรกิจพัฒนาอสังหาริมทรัพย์

  3.1.1 ความเสี่ยงจากความเพียงพอของแหล่งเงินลงทุนเพื่อใช้ในการพัฒนาโครงการ

ธุรกิจอสังหาริมทรัพย์เป็นธุรกิจที่ต้องใช้เงินลงทุนสูง เพื่อใช้ในการซื้อที่ดิน
พัฒนาและก่อสร้างโครงการ
จึงจำเป็นต้องพึ่งพาเงินกู้ยืมจากสถาบันการเงินเป็นแหล่งเงินทุนหลักในการดำเนินธุรกิจ
หากบริษัทไม่สามารถจัดหาแหล่งเงินทุนที่เพียงพอตามแผนพัฒนาโครงการที่บริษัทกำหนดไว้
ก็อาจส่งผลกระทบต่อแผนการดำเนินงานและ ผลประกอบการได้

อย่างไรก็ดี ตลอดระยะเวลาของการดำเนินธุรกิจที่ผ่านมา
บริษัทได้รับการสนับสนุนด้านการเงินเป็นอย่างดีจากสถาบันการเงินชั้นนำหลายแห่ง
ซึ่งเป็นพันธมิตรทางธุรกิจของบริษัทมาเป็นระยะเวลานาน ในการดำเนินโครงการที่ผ่านมา
บริษัทจะดำเนินการจัดหาสินเชื่อจากสถาบันการเงินให้เสร็จสิ้นก่อนเริ่มดำเนินโครงการ นอกจากนี้
การมีสถานะเป็นบริษัทจดทะเบียนในตลาดหลักทรัพย์แห่งประเทศไทย
ส่งผลให้บริษัทมีภาพลักษณ์และความน่าเชื่อถือเพิ่มมากขึ้น
ทำให้บริษัทสามารถระดมทุนจากแหล่งเงินทุนที่หลากหลายมากขึ้นด้วยต้นทุนที่ต่ำลง
รวมถึงกลุ่มผู้บริหารของบริษัทล้วนแล้วแต่เป็นบุคคลที่มีชื่อเสียง
และมีประสบการณ์ในธุรกิจพัฒนาอสังหาริมทรัพย์มายาวนาน จึงเชื่อมั่น
ได้ว่าบริษัทจะสามารถจัดหาแหล่งเงินทุนที่เพียงพอสำหรับการพัฒนาโครงการต่างๆ

  3.1.2 ความเสี่ยงจากการเปลี่ยนแปลงอัตราดอกเบี้ย
  และนโยบายในการให้สินเชื่อเพื่อที่อยู่อาศัยของธนาคารพาณิชย์

การเปลี่ยนแปลงเพิ่มขึ้นของอัตราดอกเบี้ยส่งผลกระทบต่อต้นทุนการพัฒนาโครงการของบริษัทโดยตรง
เนื่องจากบริษัทมีการใช้แหล่งเงินลงทุนบางส่วนจากการกู้ยืมเงินสถาบันการเงิน
อย่างไรก็ตามบริษัทมีนโยบายจัดหาแหล่งเงินทุนโดยการกู้ยืม(Project Finance)
ในระดับที่เหมาะสมและสอดคล้องกับแผนงานการก่อสร้าง
ทั้งนี้เพื่อการควบคุมค่าใช้จ่ายดอกเบี้ยให้มีประสิทธิภาพสูงสุด
นอกจากนี้ด้วยโครงการที่มีศักยภาพด้านรูปแบบของโครงการที่ดี
ตั้งอยู่บนทำเลที่มีความสามารถในการแข่งขันสูง
รวมถึงผลงานในอดีตที่ผ่านมาและชื่อเสียงของทีมผู้บริหาร
อัตราดอกเบี้ยที่สถาบันการเงินเสนอให้บริษัทจึงอยู่ในระดับและเงื่อนไขที่มีความเหมาะสม

นอกจากนั้น
อัตราดอกเบี้ยที่สูงขึ้นยังทำให้อำนาจในการซื้อและความสามารถในการชำระเงินกู้ของลูกค้ารายย่อยลดลง
อย่างไรก็ตามจากการศึกษาเปรียบเทียบผลกระทบที่เพิ่มขึ้นของอัตราดอกเบี้ยกับภาระค่างวดของลูกค้าของบริษัท
พบว่าไม่น่าจะมีผลกระทบที่รุนแรงจนเป็นสาเหตุให้กำลังซื้อของลูกค้าเป้าหมายของบริษัทลดลง
เนื่องจากลูกค้าเป้าหมายของบริษัทอยู่ในระดับกลางถึงระดับบน
ซึ่งเป็นกลุ่มที่ไม่ได้รับผลกระทบมากนักจากการเปลี่ยนแปลงของอัตราดอกเบี้ย

  3.1.3 ความเสี่ยงจากการขาดแคลนผู้รับเหมาและแรงงานที่มีคุณภาพ

บริษัทมีนโยบายให้ความสำคัญกับคุณภาพของสินค้าเพื่อให้เป็นที่พึงพอใจสูงสุดของลูกค้า
จึงให้ความสำคัญกับการควบคุมดูแลการก่อสร้างในโครงการต่างๆเป็นอย่างมาก
เพื่อเป็นการรักษาคุณภาพและมาตรฐานของงานก่อสร้าง
บริษัทจำเป็นต้องสรรหาผู้รับเหมาและแรงงานตลอดจนผู้ออกแบบ วิศวกรที่ปรึกษา
วิศวกรผู้ควบคุมงานที่มีความรู้ความชำนาญที่จะสามารถก่อสร้างอาคารให้มีคุณภาพที่ดี เสร็จทันเวลา
และอยู่ในระดับราคาที่แข่งขันได้
บริษัทจึงอาจมีความเสี่ยงที่จะไม่สามารถจัดจ้างผู้รับเหมาดังกล่าวได้ในบางช่วงเวลา
โดยเฉพาะในช่วงสภาวะเศรษฐกิจเติบโตอย่างต่อเนื่อง
ซึ่งจะมีความต้องการผู้รับเหมาและแรงงานคุณภาพจำนวนมาก
จึงอาจส่งผลให้บริษัทไม่สามารถดำเนินโครงการได้ตามคุณภาพ ระยะเวลา และต้นทุนที่กำหนดไว้
ซึ่งอาจส่งผลกระทบต่อผลประกอบการของบริษัท

อย่างไรก็ดี
จากการที่บริษัทมีนโยบายบริหารความเสี่ยงโดยการสร้างความสัมพันธ์ที่ดีกับผู้รับเหมาของบริษัทมาอย่างต่อเนื่อง
โดยคัดเลือกผู้รับเหมาที่ดีมีคุณภาพจากประสบการณ์การทำงานที่เคยทำงานร่วมกันมาอย่างยาวนาน
ทำให้มีความมั่นใจได้ในระดับหนึ่งว่างานก่อสร้างที่ได้จะมีคุณภาพเป็นไปตามมาตรฐาน
และสามารถส่งมอบงานตามระยะเวลาที่กำหนดไว้ นอกจากนี้
บริษัทยังมีนโยบายให้ผู้รับเหมาเบิกจ่ายตามงวดงานที่แล้วเสร็จจริง
โดยที่ควบคุมไม่ให้มีการจ่ายเบิกงวดงานเกินกว่าปริมาณงานที่แล้วเสร็จ
ทำให้บริษัทสามารถลดความเสี่ยงจากการทิ้งงานของผู้รับเหมาได้
ในขณะที่บริษัทสามารถพิจารณาคุณภาพงานได้ว่า
ผู้รับเหมาดังกล่าวมีความสามารถที่จะส่งมอบงานตามกำหนดการหรือไม่
หากบริษัทเห็นว่าผู้รับเหมามีแนวโน้มว่าจะไม่สามารถส่งมอบงานได้ทันตามกำหนด
บริษัทจะส่งบุคลากรเข้าไปช่วยเพื่อสนับสนุนให้งานเสร็จทันตามกำหนด
โดยวิธีการจ้างเหมาแรงงานพิเศษเข้าไปช่วยในการทำงานให้เสร็จทันแผนงาน นอกจากนี้
บริษัทยังมีผู้จัดการโครงการ วิศวกรโครงการ และหัวหน้าผู้ควบคุมงานก่อสร้าง
เข้าไปตรวจและควบคุมดูแลงานก่อสร้างเพื่อให้แน่ใจถึงคุณภาพงานของผู้รับเหมาแต่ละรายอย่างต่อเนื่อง
และลดผลกระทบจากความเสี่ยงดังกล่าว

  3.1.4 ความเสี่ยงจากความผันผวนของราคาวัสดุก่อสร้าง

สำหรับธุรกิจพัฒนาอสังหาริมทรัพย์ ราคาวัสดุก่อสร้างถือเป็นต้นทุนหลักที่สำคัญของการพัฒนาโครงการ
การปรับตัวสูงขึ้นของราคาวัสดุก่อสร้างอันเป็นผลจากการขยายตัวของธุรกิจอสังหาริมทรัพย์
ในส่วนของที่อยู่อาศัยตามแนวเส้นทางรถไฟฟ้า โครงการต่างๆ ของภาครัฐ
และการฟื้นตัวของเศรษฐกิจภายในประเทศ ส่งผลกระทบต่อผู้ประกอบธุรกิจอสังหาริมทรัพย์
ในการประมาณการต้นทุนและการกำหนดราคาซึ่งอาจมีความคลาดเคลื่อน
อันจะส่งผลกระทบต่อผลประกอบการในอนาคตได้

อย่างไรก็ดี บริษัทมีแนวทางบริหารความเสี่ยงด้วยการกระจายความเสี่ยงบางส่วนไปยังผู้รับเหมา
โดยการกำหนดปริมาณวัสดุก่อสร้างรวมไว้ในสัญญาว่าจ้างรับเหมาก่อสร้าง
สำหรับวัสดุก่อสร้างที่บริษัทเป็นผู้จัดหาเอง เช่น เหล็กเส้น คอนกรีต
บริษัทมีนโยบายการสั่งซื้อเป็นจำนวนมากเพื่อนำมาใช้ในโครงการ
ทำให้เกิดการประหยัดต่อขนาดของต้นทุนวัสดุก่อสร้าง
และมีอำนาจต่อรองกับผู้ค้าวัสดุก่อสร้างค่อนข้างสูง
ซึ่งจะช่วยให้บริษัทสามารถคาดการณ์ต้นทุนและอัตรากำไรขั้นต้นได้ในระดับหนึ่ง
อีกทั้งบริษัทยังสามารถกำหนดราคาขายให้สอดคล้องกับต้นทุนของบริษัทได้

นอกจากนี้ เพื่อเป็นการลดความเสี่ยงจากการเพิ่มขึ้นของต้นทุนค่าก่อสร้าง
บริษัทได้นำเอาระบบวิศวกรรมคุณค่า (Value Engineering)
เข้ามาใช้ในขั้นตอนการออกแบบและก่อสร้างโครงการ
ซึ่งเป็นเทคนิคที่ทำให้บริษัทสามารถนำมาใช้ในการลดต้นทุนการก่อสร้างได้เป็นอย่างดี
โดยที่ยังคงคุณภาพและมาตรฐานการก่อสร้างไว้
ในส่วนของความเสี่ยงจากความผันผวนของราคาวัสดุก่อสร้างนั้น
ในการทำสัญญาจัดซื้อจัดจ้างกับผู้รับเหมาแต่ละราย
บริษัทจะมีการกำหนดมูลค่างานตามสัญญาไว้เป็นจำนวนเงินที่แน่นอน โดยระบุรายละเอียดของวัสดุ
รูปแบบ ปริมาณ ขนาด และลักษณะของผลงานไว้อย่างชัดเจน
ทำให้สามารถลดความเสี่ยงจากความผันผวนของราคาวัสดุก่อสร้างลงได้

  3.1.5 ความเสี่ยงจากนโยบายการจัดซื้อที่ดินมาพัฒนาโครงการในอนาคต

บริษัทไม่มีนโยบายถือครองทรัพย์สินหรือที่ดินเปล่าที่ไม่พร้อมจะพัฒนา
แต่จะใช้วิธีวางแผนในการจัดซื้อที่ดินให้เพียงพอต่อรอบระยะเวลาในการพัฒนาโครงการของบริษัท
โดยจะพิจารณาที่ดินแต่ละแห่งให้เหมาะสมกับกลุ่มลูกค้าเป้าหมายแล้วจึงเริ่มพัฒนาโครงการ
ซึ่งในระยะเวลา 5 ปีข้างหน้านี้ บริษัทได้จัดซื้อที่ดินเพื่อการพัฒนาเรียบร้อยแล้ว
และอยู่ระหว่างวางแผนจัดซื้อที่ดินสำหรับการพัฒนาในรอบระยะเวลาต่อไป

  3.1.6 ความเสี่ยงจากการเปลี่ยนแปลงกฎหมาย
  ระเบียบข้อบังคับที่เกี่ยวข้องกับธุรกิจอสังหาริมทรัพย์

การเปลี่ยนแปลงกฎหมาย ระเบียบ ข้อบังคับ
และกฎกระทรวงที่เกี่ยวข้องกับธุรกิจอสังหาริมทรัพย์จะส่งผลต่อต้นทุน
และค่าใช้จ่ายในการดำเนินโครงการของบริษัทโดยตรง เช่น
ข้อบังคับของผังเมืองเรื่องอัตราส่วนพื้นที่อาคารรวมต่อพื้นที่ที่ดิน (FAR)
นโยบายการกำหนดพื้นที่ส่วนกลาง
ขอบเขตการประเมินและการจัดทำรายงานผลกระทบต่อสิ่งแวดล้อม (EIA) ฯลฯ
ซึ่งหากมีการเปลี่ยนแปลงไปในทางที่เข้มงวดขึ้น ก็อาจส่งผลกระทบต่อผลประกอบการของบริษัท

อย่างไรก็ดี บริษัทได้ทำการศึกษาและติดตามการเปลี่ยนแปลงกฎระเบียบต่างๆ อย่างต่อเนื่อง
เพื่อเตรียมความพร้อมในการรับมือต่อนโยบายของภาครัฐที่เปลี่ยนแปลงไป
โดยได้ดำเนินการพัฒนาโครงการต่างๆ ที่มีอยู่ให้สอดคล้องกับนโยบายที่เปลี่ยนแปลงมาโดยตลอด
ทำให้บริษัทสามารถลดผลกระทบจากความเสี่ยงดังกล่าวได้ในระดับหนึ่ง

  3.1.7 ความเสี่ยงด้านสิทธิการเช่า

ที่ดินสำหรับการดำเนินโครงการอาคารจี ทาวเวอร์ แกรนด์ พระราม 9 ซึ่งดำเนินการโดย บริษัท
พระราม 9 สแควร์ จำกัด เป็นที่ดินเช่าระยะยาว 43 ปี จากบริษัท ซุปเปอร์ แอสเซทส์ จำกัด
และ บริษัท ซีเคเอส โฮลดิ้ง จำกัด ปัจจุบันคงเหลืออายุสัญญา 35 ปี
หลังครบกำหนดแล้วจะส่งมอบคืนที่ดินและอาคารให้กับผู้ให้เช่า
ถึงแม้สัญญาเช่าดังกล่าวจะเป็นสัญญาระยะยาว แต่มีข้อพึงระวังสำหรับสิทธิการเช่า คือ
สัญญาเช่าจะมีข้อกำหนดในการบอกเลิกสัญญาเช่าก่อนครบกำหนดระยะเวลาเช่าได้
หากบริษัทปฏิบัติผิดสัญญาเช่า ดังนั้น
บริษัทจะต้องระมัดระวังไม่ปฏิบัติผิดสัญญาเช่าจนอาจเป็นเหตุบอกเลิกสัญญาเช่าหรือถูกเรียกเบี้ยปรับ

  3.1.8
  ความเสี่ยงจากการขาดประสบการณ์และความชำนาญในควบคุมและดูแลการก่อสร้างอาคารสูงพิเศษ

การพัฒนาโครงการอสังหาริมทรัพย์ที่มีความสูง 125 ชั้น หรือประมาณ 615 เมตร
มีความแตกต่างจากการก่อสร้างอาคารสำนักงานทั่วไป เนื่องจากต้องใช้เครื่องจักร
เครื่องมือหรืออุปกรณ์พิเศษ
ตลอดจนเทคนิคการก่อสร้างและวัสดุก่อสร้างที่มีลักษณะเฉพาะเพื่อสร้างความมั่นคงและปลอดภัยให้กับตัวอาคาร
ทั้งนี้ การพัฒนาโครงการใหม่ของบริษัท ซึ่งเป็นการก่อสร้างตึกที่มีระดับความสูงพิเศษ
โดยเทคนิคการก่อสร้างเฉพาะทางดังกล่าวยังไม่มีการใช้กันอย่าง

แพร่หลาย
บริษัทจึงมีความเสี่ยงจากการขาดประสบการณ์และความชำนาญในการควบคุมและดูแลการพัฒนาและก่อสร้างอาคารที่มีความสูงพิเศษ
ซึ่งอาจก่อให้เกิดความเสี่ยงด้านคุณภาพงานก่อสร้างไม่ได้ตามที่บริษัทต้องการ
และความเสี่ยงด้านความปลอดภัยต่อสภาพแวดล้อมหรือบุคคลที่เกี่ยวข้องกับการพัฒนาหรืออยู่อาศัยในโครงการ
รวมถึงอาจทำให้เกิดความล่าช้าในการพัฒนาโครงการได้
ซึ่งจะทำให้บริษัทจะไม่สามารถรับรู้รายได้จากการให้เช่าพื้นที่และบริการได้ตามแผนที่วางไว้
และจะส่งผลให้ผลตอบแทนจากการลงทุนในโครงการลดลง

อย่างไรก็ตาม บริษัท
ได้ว่าจ้างผู้ชำนาญการจากต่างประเทศที่มีประสบการณ์และความชำนาญในการให้คำปรึกษาด้านการก่อสร้างอาคารที่มีความสูงพิเศษ
(Mega-Tall Building) ในต่างประเทศ มาเป็นที่ปรึกษาด้านการออกแบบวิศวกรรมโครงการ
ซึ่งจะครอบคลุมการออกแบบลักษณะโครงสร้างอาคาร การเลือกใช้วัสดุและเทคโนโลยีต่างๆ
ที่เกี่ยวข้องกับการก่อสร้าง เช่น การวางฐานราก เสาและผนังรับแรง
เพื่อให้อาคารมีความปลอดภัยและสามารถสร้างความมั่นใจให้แก่ผู้เช่าโครงการ อีกทั้ง
บริษัทมีนโยบายว่าจ้างผู้ควบคุมงานก่อสร้างที่มีประสบการณ์และความเชี่ยวชาญในการพัฒนาโครงการในลักษณะเดียวกันมาก่อน
โดยจะพิจารณาจากประวัติการควบคุมงานโครงการอื่นๆ ที่แล้วเสร็จในอดีต ความน่าเชื่อถือ
รวมถึงมีราคาค่าจ้างที่เหมาะสม
เพื่อให้งานก่อสร้างโครงการสำเร็จลุล่วงภายในระยะเวลาและงบประมาณที่กำหนด
บริษัทจึงมีความมั่นใจว่าจะสามารถดำเนินการพัฒนาโครงการอสังหาริมทรัพย์ต่างๆ
ได้ตามแผนที่วางไว้

3.1.9 ความเสี่ยงจากการซื้อที่ดินเพื่อพัฒนาโครงการของบริษัทร่วม

บริษัทร่วม ซึ่งบริษัทถือหุ้นในสัดส่วนร้อยละ 50
ได้ประมูลซื้อที่ดินจากการขายทอดตลาดทรัพย์สินของลูกหนี้ในคดีล้มละลายจากกรมบังคับคดี
และรับโอนกรรมสิทธิ์ที่ดินดังกล่าว พร้อมชำระราคาแก่เจ้าพนักงานพิทักษ์ทรัพย์แล้ว เป็นเงิน 7,350
ล้านบาท ปรากฎว่าลูกหนี้ในคดีล้มละลายได้ร้องต่อศาลล้มละลายกลาง เพื่อขอให้ศาลมีคำสั่ง
เพิกถอนการขายทอดตลาด ขณะนี้ คดีอยู่ระหว่างการพิจารณาของศาล

หากศาลมีคำสั่งเพิกถอนการขายทอดตลาดหรือมีคำสั่งอื่นใดอันเป็นคุณแก่ลูกหนี้
คำสั่งดังกล่าวอาจส่งผลให้บริษัทร่วมต้องโอนกรรมสิทธิ์ที่ดินดังกล่าวคืนให้แก่กองทรัพย์สินของลูกหนี้ซึ่งอยู่ในความดูแลของเจ้าพนักงานพิทักษ์ทรัพย์
และสูญเสียเงินค่าธรรมเนียม ภาษีอากร
และค่าใช้จ่ายที่เกี่ยวข้องกับการโอนกรรมสิทธิ์ที่ดินที่ได้ชำระไปแล้ว
โดยบริษัทร่วมจะได้รับคืนเงินค่าที่ดินเต็มจำนวน อย่างไรก็ดี
เหตุดังกล่าวอาจส่งผลกระทบต่อการประกอบธุรกิจ ผลการดำเนินงาน
และโอกาสทางธุรกิจของบริษัทร่วม

อนึ่ง จากความเห็นของที่ปรึกษากฎหมายของบริษัทและบริษัทร่วม ที่ได้พิจารณาคำร้อง ข้อเท็จจริง
แนวคำพิพากษาของศาลฎีกา และข้อกฎหมายแล้ว
เห็นว่าข้ออ้างในการร้องขอเพิกถอนการขายทอดตลาดของลูกหนี้
น่าจะไม่มีน้ำหนักเพียงพอให้ศาลมีคำสั่งเพิกถอนการขายทอดตลาดดังกล่าว

3.2 ความเสี่ยงของผู้ลงทุน

  3.2.1 ความเสี่ยงกรณีมีผู้ถือหุ้นรายใหญ่มากกว่าร้อยละ 50

ปัจจุบันกลุ่มเจริญกฤษ มีสัดส่วนการถือหุ้นในบริษัทเกินกว่าร้อยละ 50
ของทุนจดทะเบียนที่ออกและเรียกชำระแล้ว
ดังนั้นผู้ถือหุ้นรายย่อยจึงอาจมีความเสี่ยงจากการที่ผู้ถือหุ้นใหญ่มีอิทธิพลต่อการกำหนดนโยบายการบริหารงานไปในทิศทางใดทิศทางหนึ่ง
และมีความเสี่ยงจากการไม่สามารถรวบรวมเสียงเพื่อคัดค้านหรือตรวจสอบถ่วงดุลในวาระสำคัญ

อย่างไรก็ดี จากการที่ปัจจุบัน บริษัทมีคณะกรรมการตรวจสอบซึ่งประกอบด้วยกรรมการอิสระจำนวน
3 ท่าน จากกรรมการบริษัททั้งหมดจำนวน 9 ท่าน
จึงเป็นการช่วยเพิ่มประสิทธิภาพและความโปร่งใสในการบริหารจัดการ
มีการถ่วงดุลอำนาจของคณะกรรมการ
และเป็นตัวแทนของผู้ถือหุ้นรายย่อยในการตรวจสอบการบริหารจัดการของคณะผู้บริหาร อย่างไรก็ดี
คณะกรรมการบริษัทได้คำนึงถึงความสำคัญของนโยบายเกี่ยวกับการกำกับดูแลกิจการที่ดี
(Principles of Good Corporate Governance)
โดยจะปฏิบัติตามแนวทางการกำกับดูแลกิจการที่ดีอย่างเคร่งครัด ดังนั้น จึงมั่นใจได้ว่าผู้ถือหุ้นทั้งหมด
รวมทั้งผู้มีส่วนได้เสียกับบริษัท จะได้รับการปฏิบัติอย่างเท่าเทียมและเป็นธรรม

4. ทรัพย์สินที่ใช้ในการประกอบธุรกิจ

ทรัพย์สินที่ใช้ในการประกอบธุรกิจของบริษัทและบริษัทย่อย ณ. วันที่ 31 ธันวาคม 2558
รายละเอียดดังนี้

  4.1 ต้นทุนโครงการพัฒนาอสังหาริมทรัพย์ (เพื่อขาย)

ประกอบด้วย ที่ดินพร้อมสิ่งปลูกสร้างเพื่อขายในโครงการต่างๆ โดยมีมูลค่าตามบัญชี ณ วันที่ 31
ธันวาคม 2558 ดังนี้

+---+-----------------+--------+--------+---------+-------+---------+
| ล |                 |        | เนื้อที่   | กรรมสิทธิ์ | มูล    | ภ       |
| ำ |                 |        |        |         | ค่าบัญชี | าระผูกพัน |
| ด |                 |        |        | ในที่ดิน   |       |         |
| ับ |                 |        |        |         |       |         |
+===+=================+========+========+=========+=======+=========+
|   | โครงการ         | ที่ตั้ง    | ไ      |         | (ล้า   | (วงเง   |
|   |                 |        | ร่-งาน- |         | นบาท) | ินจำนอง) |
|   |                 |        | ตรว.   |         |       |         |
|   |                 |        |        |         |       | (       |
|   |                 |        |        |         |       | ล้านบาท) |
+---+-----------------+--------+--------+---------+-------+---------+
| 1 | เบ็ล สกาย        | กำแ    | 25-1   | GLAND   | 479   | 1,070   |
|   | คอนโดมิเนียม      | พงเพชร | -28.20 |         |       |         |
|   |                 | 6      |        |         |       |         |
|   |                 | บางเขน |        |         |       |         |
+---+-----------------+--------+--------+---------+-------+---------+
| 2 | เบ็ล คอนโดมิเนียม  | พระราม | 1      | เบ็ล     | 1,157 | 1,000   |
|   |                 | 9      | 8-2-02 |         |       |         |
|   |                 |        |        | ดีเวล    |       |         |
|   |                 |        |        | ลอปเม้นท์ |       |         |
+---+-----------------+--------+--------+---------+-------+---------+
| 3 | ที่ดินเปล่า         | ด      | 53-    | เบ็ล     | 268   | ไม่มี     |
|   |                 | อนเมือง | 2-66.3 | แอสเซทส์ |       |         |
+---+-----------------+--------+--------+---------+-------+---------+
| 4 | บ้านเดี่ยว         | ด      | 5-     | สเตอร์ลิง | 12    | ไม่มี     |
|   |                 | อนเมือง | 3-13.1 |         |       |         |
+---+-----------------+--------+--------+---------+-------+---------+
|   |                 |        | รวม    |         | 1,916 |         |
+---+-----------------+--------+--------+---------+-------+---------+

  4.2 อสังหาริมทรัพย์เพื่อการลงทุน (เพื่อให้เช่า)

ประกอบด้วย ที่ดิน อาคารสำนักงานให้เช่า และพื้นที่ค้าปลีกให้เช่า โดยมีมูลค่าบัญชี ณ วันที่ 31
ธันวาคม 2558 ดังนี้

+---+-------------------+--------+-------+---------+-------+---------+
| ล | โครงการ           | ที่ตั้ง    | เนื้อที่  | กรรมสิทธิ์ | มูล    | ภ       |
| ำ |                   |        |       |         | ค่าบัญชี | าระผูกพัน |
| ด |                   |        | ไร    | ในที่ดิน   |       |         |
| ับ |                   |        | ่-งาน- |         | (ล้า   |         |
|   |                   |        | ตรว.  |         | นบาท) |         |
+===+===================+========+=======+=========+=======+=========+
|   |                   |        |       |         |       | (วงเง   |
|   |                   |        |       |         |       | ินจำนอง) |
|   |                   |        |       |         |       |         |
|   |                   |        |       |         |       | (       |
|   |                   |        |       |         |       | ล้านบาท) |
+---+-------------------+--------+-------+---------+-------+---------+
| 1 | ที่ดิน อาคารสำนักงาน  | พระราม | 7     | GLAND   | 4,872 | 2,842   |
|   | เดอะไนน์ ทาวเวอร์ส  | 9      | -2-61 |         |       |         |
|   | และพื้นที่ค้าปลีก       |        |       |         |       |         |
+---+-------------------+--------+-------+---------+-------+---------+
| 2 | ที่ดินโครงการ The    | พระราม | 13-2- | GLAND   | 3,109 | 900     |
|   | Super Tower และ   | 9      | 68.41 |         |       |         |
|   | Podium Super      |        |       |         |       |         |
|   | Tower 1           |        |       |         |       |         |
+---+-------------------+--------+-------+---------+-------+---------+
| 3 | ที่ดินโครงการแกรนด์   | ด      | 31-   | GLAND   | 356   | ไม่มี     |
|   | คาแนล ดอนเมือง เฟส | อนเมือง | 3-0.5 |         |       |         |
|   | 7                 |        |       |         |       |         |
+---+-------------------+--------+-------+---------+-------+---------+
| 4 | ที่ดินโครงการแกรนด์   | ด      | 3     | GLAND   | 15    | ไม่มี     |
|   | คาแนล ดอนเมือง เฟส | อนเมือง | -0-08 |         |       |         |
|   | 8                 |        |       |         |       |         |
+---+-------------------+--------+-------+---------+-------+---------+
| 5 | ที่ดินโครงการแกรนด์   | ด      | 1-0   | GLAND   | 16    | ไม่มี     |
|   | คาแนล ดอนเมือง เฟส | อนเมือง | -61.6 |         |       |         |
|   | 9                 |        |       |         |       |         |
+---+-------------------+--------+-------+---------+-------+---------+
| 6 | ที่ดินเปล่า           | พระราม | 0     | GLAND   | 84    | ไม่มี     |
|   |                   | 9      | -2-80 |         |       |         |
+---+-------------------+--------+-------+---------+-------+---------+
| 7 | ที่ดิน อาคารสำนักงาน  | พระราม | 4-0   | สเตอร์ลิง | 2,408 | 1,494   |
|   | ยูนิลีเวอร์ เฮาส์      | 9      | -58.1 |         |       |         |
|   | และพื้นที่ค้าปลีก       |        |       |         |       |         |
+---+-------------------+--------+-------+---------+-------+---------+
| 8 | อาคารสำนักงาน จี    | พระราม | 5-0   | พระราม  | 2,670 | จะ      |
|   | ทาวเวอร์           | 9      | -98.3 | 9 สแควร์ |       | จดจำนอง |
|   |                   |        |       |         |       | เ       |
|   |                   |        |       | (เช่าที่ดิน |       | มื่ออาคาร |
|   |                   |        |       | ระยะยาว |       | แล้วเสร็จ |
|   |                   |        |       | จนถึงปี   |       | ในวงเงิน |
|   |                   |        |       | 2593)   |       | 3,140   |
|   |                   |        |       |         |       | ล้านบาท  |
+---+-------------------+--------+-------+---------+-------+---------+
| 9 | พื้นที่ค้าปลีก The      | พระราม | 3     | เบ็ล     | 868   | 1,000   |
|   | Shoppes @ Belle   | 9      | 1,471 |         |       |         |
|   |                   |        | ตรม.  | ดีเวล    |       |         |
|   |                   |        |       | ลอปเม้นท์ |       |         |
+---+-------------------+--------+-------+---------+-------+---------+
| 1 | ที่ดินโครงการ Podium | พระราม | 5-3   | GPROP   | 1,852 | 800     |
| 0 | Super Tower 1 และ | 9      | -45.5 |         |       |         |
|   | 2                 |        |       |         |       |         |
+---+-------------------+--------+-------+---------+-------+---------+
| 1 | ที่ดินเปล่า           | กำแ    | 9-2   | GLAND   | 311   | (ใ      |
| 1 |                   | พงเพชร | -84.7 |         |       | ห้เช่าที่ดิน |
|   |                   | 6      |       |         |       | ระยะยาว |
|   |                   | บางเขน |       |         |       | จนถึงปี   |
|   |                   |        |       |         |       | 2587)   |
+---+-------------------+--------+-------+---------+-------+---------+
|   |                   |        | รวม   |         | 1     |         |
|   |                   |        |       |         | 6,561 |         |
+---+-------------------+--------+-------+---------+-------+---------+

4.3 สิทธิการเช่าที่ดิน

สิทธิการเช่าที่ดินเพื่อดำเนินโครงการอาคารสำนักงาน จี ทาวเวอร์ แกรนด์ พระราม 9
ซึ่งเป็นส่วนหนึ่งของโครงการ แกรนด์ พระราม 9 โดยมีมูลค่าตามบัญชี ณ วันที่ 31 ธันวาคม 2558
ดังนี้

  ----------------------------------------------------------------------------
  ลำดับ   รายการสินทรัพย์    ระยะเวลา    ผู้ถือ         มูลค่าบัญชี       ภาระผูกพัน
  ------ --------------- ----------- ----------- ------------- ---------------
                         สิทธิการเช่า   สิทธิการเช่า   (ล้านบาท)      

  1      สิทธิการเช่า       30 ปี        พระราม 9    132           3,140
                                     สแควร์                     
  ----------------------------------------------------------------------------

  สิทธิการเช่า รวมทั้งสิ้น 43 ปี แบ่งเป็น 3 ช่วงสัญญา คือ 3 ปี 30 ปี และ 10 ปี (ตั้งแต่ปี
  2550 ถึง 2593)

  4.4 ที่ดิน อาคาร และอุปกรณ์

ประกอบด้วย ที่ดินและอาคารสำนักงาน เครื่องตกแต่งและเครื่องใช้สำนักงาน โดยมีมูลค่าบัญชี ณ
วันที่ 31 ธันวาคม 2558 ดังนี้

+----+-----------------------------+-------------------+-------------+
| ลำ | รายการสินทรัพย์                | มูลค่าบัญชี           | ภาระผูกพัน    |
| ดับ |                             |                   |             |
|    |                             | (ล้านบาท)          | (           |
|    |                             |                   | วงเงินจำนอง) |
|    |                             |                   |             |
|    |                             |                   | (ล้านบาท)    |
+====+=============================+===================+=============+
| 1  | ที่ดิน                         | 339               | 494         |
+----+-----------------------------+-------------------+-------------+
| 2  | อาคาร                       | 10                | ไม่มี         |
+----+-----------------------------+-------------------+-------------+
| 3  | ห้องตัวอย่างและรั้วกั้นที่ดินโครงเหล็ก | 1                 | ไม่มี         |
+----+-----------------------------+-------------------+-------------+
| 4  | เครื่องตกแต่งและอุปกรณ์สำนักงาน   | 36                | ไม่มี         |
+----+-----------------------------+-------------------+-------------+
| 5  | ยานพาหนะ                    | 12                | ไม่มี         |
+----+-----------------------------+-------------------+-------------+
| 6  | สินทรัพย์ระหว่างก่อสร้าง          | 31                | ไม่มี         |
+----+-----------------------------+-------------------+-------------+
| 7  | สระว่ายน้ำและอุปกรณ์            | 75                | 1,000       |
+----+-----------------------------+-------------------+-------------+
|    | รวม                         | 504               |             |
+----+-----------------------------+-------------------+-------------+

  4.5 สัญญาที่เกี่ยวข้องในการดำเนินงาน

  (1) สัญญาอันเกี่ยวเนื่องจากการเข้าทำรายการได้มาซึ่งสินทรัพย์ในธุรกิจพัฒนาอสังหาริมทรัพย์

  “บันทึกข้อตกลงไม่ดำเนินธุรกิจแข่งขันของกลุ่มเจริญกฤษ”

+------------+---------------------------------------------------------+
| คู่สัญญา :    | บริษัทกับบริษัทในกลุ่มเจริญกฤษอันได้แก่เจริญกฤษ บริษัท เบ็ลพาร์ค        |
|            | เรสซิเด้นส์ จำกัด (“เบ็ลพาร์ค”) แกรนด์ฟอร์จูน บรีเก็จท์ บริษัท        |
|            | สกายเวย์ เรียลตี้ จำกัด บริษัท ฟิวเจอร์ แอสเซทส์ จำกัด บริษัท แมกซ์   |
|            | แมเนจเม้นท์ จำกัด บริษัท โฟร์เม็น จำกัด บริษัท จี ซี แอนด์ ที จำกัด    |
|            | และ บริษัท เครยอร์น ดีไซน์ จำกัด                              |
+------------+---------------------------------------------------------+
| ลักษณะสัญญา  | บริษัทในกลุ่มเจริญกฤษจะไม่ด                                   |
| :          | ำเนินธุรกิจพัฒนาอสังหาริมทรัพย์ซึ่งเป็นธุรกิจประเภทเดียวกับธุรกิจของบริษัท |
|            | ไม่ว่าจะดำเนินการโดยตนเองหรือร่วมทุนกับผู้ประกอบการอื่น            |
|            |                                                         |
|            | แต่ทั้งนี้ จะไม่รวมถึงทรัพย์สินซึ่งแต่ละบริษัทเป็นเจ้าของกรรมสิทธิ์         |
|            | แต่มีเงื่อนไขต่างๆ ดังนี้                                       |
|            | ทรัพย์สินที่ไม่มีศักยภา                                         |
|            | พที่จะพัฒนาเป็นโครงการเพื่อผลตอบแทนเชิงพาณิชย์อย่างมีนัยสำคัญในอนาคต |
|            | ทรัพย์สินที่เกี่ย                                              |
|            | วข้องกับธุรกิจพัฒนาอสังหาริมทรัพย์ที่ปัจจุบันดำเนินการอยู่แล้วแต่ไม่มีนัยสำคัญ |
|            | ทรัพย์สินที่เหลืออยู่จากโครงการที่พัฒนาเสร็จสิ้นแล้ว                   |
|            | ทรัพ                                                     |
|            | ย์สินให้เช่าซึ่งมีอายุสัญญาจำกัดและบริษัทจะไม่ต่ออายุการเช่าหลังสิ้นสุดสัญญา |
|            | และทรัพย์สินในโครงการแกรนด์ คาแนล ดอนเมือง โครงการ 1 และ 2   |
|            | ซึ่งบริษัทได้รับโอนสิทธิตามสัญญามาจากแกรนด์ คาแนล                 |
|            | (ผู้รับจ้างตามสัญญาฯ)                                        |
+------------+---------------------------------------------------------+

4.6 เครื่องหมายบริการ

  ---------------- -------- ----------------------- ------------ ------------ ------------
  เครื่องหมายบริการ   ประเภท   รายการ                  วันจดทะเบียน   หมดอายุ       ทะเบียนเลขที่

  []               บริการ    บริการ ก่อสร้าง            14 เมษายน    19 เมษายน    บ28780
                            ควบคุมการก่อสร้าง          2558         2568         

                   บริการ    บริการจัดการดูแลทรัพย์สิน     14 เมษายน    19 เมษายน    บ28779
                            จัดการ/พัฒนาอสังหาริมทรัพย์   2558         2568         

  []               บริการ    บริการ จัดการอสังหาริมทรัพย์  11 เมษายน    10 เมษายน    บ41567
                                                    2551         2561         

                   บริการ    บริการ การก่อสร้าง-อาคาร   11 เมษายน    10 เมษายน    บ41568
                            ควบคุมการก่อสร้างอาคาร     2551         2561         

  []               บริการ    บริการ ก่อสร้าง            5 กันยายน     4 กันยายน     บ44842
                            ควบคุมการก่อสร้างอาคาร     2551         2561         

                   บริการ    บริการ จัดการอสังหาริมทรัพย์  5 กันยายน     4 กันยายน     บ44843
                                                    2551         2561         

  []               บริการ    บริการ ก่อสร้าง            3 ธันวาคม     2 ธันวาคม     บ44845
                            ควบคุมการก่อสร้างอาคาร     2551         2561         

                   บริการ    บริการ จัดการอสังหาริมทรัพย์  3 ธันวาคม     2 ธันวาคม     บ44844
                                                    2551         2561         

  []               บริการ    บริการจัดการดูแลทรัพย์สิน     26 พฤศจิกายน  25 พฤศจิกายน  บ49238
                            จัดการ/พัฒนาอสังหาริมทรัพย์   2552         2562         

                   บริการ    บริการ ก่อสร้าง            26 พฤศจิกายน  25 พฤศจิกายน  บ49239
                            ควบคุมการก่อสร้างอาคาร     2552         2562         
  ---------------- -------- ----------------------- ------------ ------------ ------------

4.7 นโยบายการลงทุนในบริษัทย่อยและบริษัทร่วม

4.7.1 นโยบายการลงทุนในบริษัทย่อย

บริษัทมีนโยบายลงทุนในกิจการที่สอดคล้องหรือสนับสนุนธุรกิจหลักของบริษัท
โดยใช้บริษัทย่อยเพื่อเพิ่มประสิทธิภาพในการประกอบธุรกิจและความคล่องตัวในการเติบโตในแต่ละสายธุรกิจ
โดยเฉพาะการลงทุนในกิจการที่สามารถเอื้อประโยชน์ให้ธุรกิจอื่นๆ ที่อยู่ในกลุ่มบริษัทด้วยกันได้

4.7.2 นโยบายการลงทุนในบริษัทร่วม

บริษัทมีนโยบายร่วมลงทุนกับบริษัทที่มีความชำนาญเฉพาะด้านเพื่อเสริมธุรกิจหลักของกลุ่มบริษัท
โดยจะร่วมลงทุนไม่ต่ำกว่าร้อยละ25
เว้นแต่ในกรณีมีเหตุอันสมควรหรือเหมาะสมที่จะร่วมลงทุนในสัดส่วนที่ต่ำกว่า ร้อยละ25

5.  ข้อพิพาททางกฏหมาย

ณ วันที่ 31 ธันวาคม 2558
บริษัทและบริษัทย่อยไม่มีข้อพิพาททางกฎหมายในคดีที่อาจมีผลกระทบด้านลบต่อสินทรัพย์ของบริษัทหรือบริษัทย่อยที่มีจำนวนสูงกว่าร้อยละ
5 ของส่วนของผู้ถือหุ้น ณ วันสิ้นปีบัญชีล่าสุด

6. ข้อมูลทั่วไปและข้อมูลสำคัญอื่น

  ข้อมูลทั่วไป

  ชื่อบริษัท : บริษัท แกรนด์ คาแนล แลนด์ จำกัด (มหาชน)

  เลขทะเบียนบริษัท : 0107538000118

  ลักษณะการประกอบธุรกิจ : พัฒนาอสังหาริมทรัพย์

  ที่ตั้ง : เลขที่ 33/4 ถนนพระราม 9 แขวงห้วยขวาง เขตห้วยขวาง กรุงเทพมหานคร 10310

  ทุนจดทะเบียน : หุ้นสามัญ จำนวน 6,535,484,202 หุ้น มูลค่าที่ตราไว้ หุ้นละ 1 บาท รวม
  6,535,484,202.00 บาท

 ทุนที่ออกและชำระแล้ว : หุ้นสามัญ จำนวน 5,874,518,879 หุ้น มูลค่าที่ตราไว้ หุ้นละ 1 บาท รวม 5,874,518,879.00 บาท

  Home Page : www.grandcanalland.com

  โทรศัพท์ : 66 (0) 2 246 2323

โทรสาร : 66 (0) 2 247 1082

นิติบุคคลที่บริษัทถือหุ้นตั้งแต่ร้อยละ 10 ขึ้นไป

+----------------------------+---------+------------------+-----------+
| ชื่อและที่ตั้งบริษัท               | ประ     | ทุนชำระแล้ว        | สัดส       |
|                            | เภทธุรกิจ |                  | ่วนการถือหุ้น |
|                            |         |                  |           |
|                            |         |                  | (ร้อยละ)   |
+----------------------------+---------+------------------+-----------+
| บริษัท เบ็ล ดีเวลลอปเมนท์ จำกัด  | พ       | หุ้นสามัญจำนวน      | 79.57     |
|                            | ัฒนาอสังห | 20,642,613       |           |
| 33/4 ถนนพระราม9            | าริมทรัพย์ |                  |           |
| แขวงห้วยขวาง เขตห้วยขวาง     |         | หุ้น มูลค่าหุ้นละ      |           |
| กรุงเทพมหานคร 10310         |         | 100.- บาท        |           |
|                            |         |                  |           |
| โทรศัพท์ 0-2246-2323 โทรสาร  |         |                  |           |
| 0-2247-1082                |         |                  |           |
+----------------------------+---------+------------------+-----------+
| บริษัท พระราม 9 สแควร์ จำกัด   | พ       | หุ้นสามัญจำนวน      | 93.09     |
|                            | ัฒนาอสังห | 19,000,000       |           |
| 33/4 ถนนพระราม9            | าริมทรัพย์ |                  |           |
| แขวงห้วยขวาง เขตห้วยขวาง     |         | หุ้น มูลค่าหุ้นละ      |           |
| กรุงเทพมหานคร 10310         |         | 100.- บาท        |           |
|                            |         |                  |           |
| โทรศัพท์ 0-2246-2323 โทรสาร  |         |                  |           |
| 0-2247-1082                |         |                  |           |
+----------------------------+---------+------------------+-----------+
| บริษัท พระราม 9 สแควร์ โฮเต็ล  | โรงแรม  | หุ้นสามัญจำนวน      | 100       |
| จำกัด                       | (ยังไ    | 1,000,000        |           |
|                            | ม่เริ่มดำเ |                  |           |
| 33/4 ถนนพระราม9            | นินธุรกิจ) | หุ้น มูลค่าหุ้นละ 16.- |           |
| แขวงห้วยขวาง เขตห้วยขวาง     |         | บาท              |           |
| กรุงเทพมหานคร 10310         |         |                  |           |
|                            |         |                  |           |
| โทรศัพท์ 0-2246-2323 โทรสาร  |         |                  |           |
| 0-2247-1082                |         |                  |           |
+----------------------------+---------+------------------+-----------+

+----------------------------+---------+------------------+-----------+
| ชื่อและที่ตั้งบริษัท               | ประ     | ทุนชำระแล้ว        | สัดส       |
|                            | เภทธุรกิจ |                  | ่วนการถือหุ้น |
|                            |         |                  |           |
|                            |         |                  | (ร้อยละ)   |
+----------------------------+---------+------------------+-----------+
| บริษัท สเตอร์ลิง อีควิตี้ จำกัด     | พ       | หุ้นสามัญจำนวน      | 100       |
|                            | ัฒนาอสังห | 5,000,000        |           |
| 33/4 ถนนพระราม9            | าริมทรัพย์ |                  |           |
| แขวงห้วยขวาง เขตห้วยขวาง     |         | หุ้นมูลค่าหุ้นละ 100.- |           |
| กรุงเทพมหานคร 10310         |         | บาท              |           |
|                            |         |                  |           |
| โทรศัพท์ 0-2246-2323 โทรสาร  |         |                  |           |
| 0-2247-1082                |         |                  |           |
+----------------------------+---------+------------------+-----------+
| บริษัท เบ็ล แอสเซทส์ จำกัด      | พ       | หุ้นสามัญจำนวน      | 100       |
|                            | ัฒนาอสังห | 1,100,000        |           |
| 33/4 ถนนพระราม9            | าริมทรัพย์ |                  |           |
| แขวงห้วยขวาง เขตห้วยขวาง     |         | หุ้นมูลค่าหุ้นละ 10.-  |           |
| กรุงเทพมหานคร 10310         |         | บาท              |           |
|                            |         |                  |           |
| โทรศัพท์ 0-2246-2323 โทรสาร  |         |                  |           |
| 0-2247-1082                |         |                  |           |
+----------------------------+---------+------------------+-----------+
| บริษัท จี แลนด์ พร็อพเพอร์ตี้      | พ       | หุ้นสามัญจำนวน      | 100       |
| แมเนจเม้นท์ จำกัด             | ัฒนาอสังห | 5,000,000        |           |
|                            | าริมทรัพย์ |                  |           |
| 33/4 ถนนพระราม9            |         | หุ้นมูลค่าหุ้นละ 100.- |           |
| แขวงห้วยขวาง เขตห้วยขวาง     |         | บาท              |           |
| กรุงเทพมหานคร 10310         |         |                  |           |
|                            |         |                  |           |
| โทรศัพท์ 0-2246-2323 โทรสาร  |         |                  |           |
| 0-2247-1082                |         |                  |           |
+----------------------------+---------+------------------+-----------+
| บริษัท เบย์วอเตอร์ จำกัด        | พ       | หุ้นสามัญจำนวน      | 50        |
|                            | ัฒนาอสังห | 100,000 หุ้น       |           |
| 21 เฉยพ่วง ถนนวิภาวดี-รังสิต    | าริมทรัพย์ |                  |           |
| แขวงจอมพล เขตจตุจักร         |         | มูลค่าหุ้นละ 100.-   |           |
| กรุงเทพมหานคร 10900         |         | บาท              |           |
|                            |         |                  |           |
| โทรศัพท์ 0-2273-8511-5       |         |                  |           |
| โทรสาร 0-2273-8516         |         |                  |           |
+----------------------------+---------+------------------+-----------+

  บุคคลอ้างอิง

  นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

  93 อาคารตลาดหลักทรัพย์แห่งประเทศไทย

  ถนนรัชดาภิเษก แขวงดินแดง เขตดินแดง

  กรุงเทพมหานคร 10400

  โทรศัพท์ 66 (0) 2 009 9999

  โทรสาร 66 (0) 2 009 9991

  นายทะเบียนหุ้นกู้ : ธนาคารทหารไทย จำกัด (มหาชน)

3000 ถนนพหลโยธิน แขวงจอมพล เขตจตุจักร กรุงเทพมหานคร 10900

โทรศัพท์ 0-2299-1217

โทรสาร 0-2299-1278

นายทะเบียนดังกล่าว สำหรับหุ้นกู้ที่มีรายละเอียด ดังต่อไปนี้

  - หุ้นกู้ของบริษัท แกรนด์ คาแนล แลนด์ จำกัด (มหาชน) ครั้งที่ 1/2558 ครบกำหนดไถ่ถอนปี
  พ.ศ. 2559

  - หุ้นกู้ของบริษัท แกรนด์ คาแนล แลนด์ จำกัด (มหาชน) ครั้งที่ 2/2558 ครบกำหนดไถ่ถอนปี
  พ.ศ. 2560

  : ธนาคารกรุงเทพ จำกัด (มหาชน)

333 ถนนสีลม เขตบางรัก กรุงเทพมหานคร 10500

โทรศัพท์ 0-2230-1136

โทรสาร 0-2626-4545

นายทะเบียนดังกล่าว สำหรบหุ้นกู้ที่มีรายละเอียด ดังต่อไปนี้

  - หุ้นกู้ของบริษัท แกรนด์ คาแนล แลนด์ จำกัด (มหาชน) ครั้งที่ 3/2558 ครบกำหนดไถ่ถอนปี
  พ.ศ. 2561

  - หุ้นกู้ของบริษัท แกรนด์ คาแนล แลนด์ จำกัด (มหาชน) ครั้งที่ 4/2558 ครบกำหนดไถ่ถอนปี
  พ.ศ. 2560

- หุ้นกู้ของบริษัท แกรนด์ คาแนล แลนด์ จำกัด (มหาชน) ครั้งที่ 5/2558 ครบกำหนดไถ่ถอนปี
พ.ศ. 2563

  ผู้สอบบัญชี : บริษัท สำนักงาน อีวาย จำกัด 193/136-137 อาคารเลครัชดา
  ถนนรัชดาภิเษกตัดใหม่ แขวงคลองเตย เขตคลองเตย กรุงเทพมหานคร 10110

  โทรศัพท์ 66 (0) 2 264 0777 โทรสาร 66 (0) 2 264 0789-90

  นักลงทุนสัมพันธ์ : นายเจตรศิริ บุญดีเจริญ

  นายสุรกิจ ธารธนานนท์

โทรศัพท์ 66 (0) 2 246 2323 โทรสาร 66 (0) 2 247 1082